**Bod č.**

**Zastupiteľstva Bratislavského samosprávneho kraja**

Materiál na rokovania Zastupiteľstva

Bratislavského samosprávneho kraja

21. októbra 2016

**Návrh**

**na predloženie Žiadosti o nenávratný finančný príspevok pre projekt „Plán udržateľnej mobility Bratislavského samosprávneho kraja“ v rámci Integrovaného regionálneho operačného programu 2014 - 2020**

Materiál predkladajú: Materiál obsahuje:

RNDr. Martin Zaťovič1. Návrh uznesenia

podpredseda Bratislavského 2. Dôvodová správa

samosprávneho kraja 3. Stanoviská komisií

Zodpovedná:

Mgr. Barbora Lukáčová

riaditeľka Odboru stratégie, územného rozvoja a riadenia projektov

Spracovatelia:

Ing. Alexandra Jurčíková

vedúca Oddelenia riadenia projektov

Mgr. Ján Kollár

zástupca vedúcej Oddelenia riadenia projektov

Mgr. Martin Hakel, BA

vedúci Oddelenia stratégie a územného rozvoja

Mgr. Peter Jesenský

referent Oddelenia stratégie a územného rozvoja

Ing. Marian Rovenský

zástupca riaditeľa Úradu Bratislavského samosprávneho kraja

Bratislava

Október 2016

Návrh uznesenia

**UZNESENIE č. ........... / 2016**

zo dňa 21.10.2016

Zastupiteľstvo Bratislavského samosprávneho kraja po prerokovaní materiálu

**A. schvaľuje**

**A.1** predloženie Žiadosti o nenávratný finančný príspevok v rámci Integrovaného regionálneho operačného programu 2014 - 2020, Prioritná os č.1, „Bezpečná a ekologická doprava v regiónoch“, za účelom realizácie projektu „Plán udržateľnej mobility Bratislavského samosprávneho kraja“, ktorého ciele sú v súlade s platným Programom hospodárskeho rozvoja a sociálneho rozvoja Bratislavského samosprávneho kraja na roky 2014 - 2020;

**A.2** zabezpečenie realizácie projektu Bratislavským samosprávnym krajom v súlade s podmienkami poskytnutia pomoci;

**A.3** zabezpečenie finančných prostriedkov na spolufinancovanie realizovaného projektu vo výške 24 000,00 EUR.

**B. ukladá**

riaditeľovi Úradu Bratislavského samosprávneho kraja:

**B.1** zabezpečiť vyčlenenie finančných prostriedkov na realizáciu projektu „Plán udržateľnej mobility Bratislavského samosprávneho kraja“ v rámci Integrovaného regionálneho operačného programu 2014 - 2020, v rozpočte BSK na roky 2017 – 2019, vo výške 480 000,00 EUR, spolufinancovaného z Európskeho fondu regionálneho rozvoja pri vlastnom spolufinancovaní vo výške 24 000,00 EUR.

T:31.12.2016

**D ô v o d o v á s p r á v a**

Bratislavský samosprávny kraj (ďalej len „BSK“) na základe schváleného materiálu: Plnenie Akčného plánu Úradu Bratislavského samosprávneho kraja (ďalej len „Akčný plán BSK“), pre implementáciu Programu hospodárskeho rozvoja a sociálneho rozvoja Bratislavského samosprávneho kraja na roky 2014 - 2020, Uznesenie č. 17/2016 zo zasadnutia Zastupiteľstva Bratislavského samosprávneho kraja zo dňa 19.02.2016 plánuje predložiť po vyhlásení výzvy z Integrovaného regionálneho operačného programu 2014 - 2020 (ďalej len „IROP“) Žiadosť o nenávratný finančný príspevok na realizáciu projektu „Plán udržateľnej mobility Bratislavského samosprávneho kraja“ (ďalej len „PUM“). PUM bol pripravený v súlade s podmienkami IROP.

Hlavným zámerom Prioritnej osi č. 1 „Bezpečná a ekologická doprava v regiónoch“, je podpora trvalo udržateľného miestneho/ regionálneho dopravného systému, ktorý zaručuje mobilitu a prístup k hlavným službám pre všetky kategórie občanov, najmä prostredníctvom verejnej osobnej dopravy a ďalších udržateľných druhov dopravy. Správny a vyvážený rozvoj dopravného systému možno zabezpečiť len pomocou miestneho plánu udržateľnej mobility, ktorý zahŕňa všetky príslušné druhy dopravy a analyzuje nielen problémy infraštruktúry, ale aj tie, ktoré súvisia s prevádzkou a organizáciou. Jedná sa o plán s jasnou väzbou na všetky hlavné miestne aktivity.

V zmysle „Metodického usmernenia č. 2 Riadiaceho orgánu pre IROP k vypracovaniu plánov udržateľnej mobility“ ako aj Prioritnej osi č. 1 IROP – „Bezpečná a ekologická doprava v regiónoch“, je vypracovanie PUM pre Bratislavský samosprávny kraj podmienkou pre čerpanie finančných prostriedkov v danej oblasti pre programové obdobie 2014-2020.

PUM predstavuje strategický plán vytváraný s cieľom naplniť potreby mobility ľudí v mestách a regiónoch a na zvýšenie kvality ich života. Vytvára sa s ohľadom na existujúce plánovacie a strategické dokumenty (územný generel dopravy, program hospodárskej a sociálnej stratégie, a iné) a predpokladá integráciu, participáciu a rôzne spôsoby hodnotenia.

PUM bude základným nástrojom na zabezpečenie vyváženého rozvoja dopravného systému. Určí relevantné prepojenia pre verejnú osobnú dopravu tak, aby bola zaistená minimálna potrebná úroveň mobility a určia typ intervencií, ktorý má byť na nich vykonaný (bezpečnosť, rekonštrukcia, modernizácia, výstavba nových sekcií, atď.).

V minimálnej miere by mal PUM obsahovať nasledujúce zámery:

- zabezpečiť a ponúknuť dopravné riešenia, ktoré sú dostupné pre všetkých občanov, predovšetkým s ohľadom na významné zdroje a ciele denného pohybu osôb,

- zvýšiť bezpečnosť premávky,

- znížiť stupeň znečistenia ovzdušia, hluk, skleníkové plyny a spotrebu energie,

- zabezpečiť finančne účinnú a udržateľnú dopravu osôb a tovarov,

- prispieť k zvýšeniu atraktivity a kvality mestského prostredia a verejných priestorov v záujme občanov.

Opatrenia v PUM by mali zahŕňať všetky druhy dopravy v celom regióne, vrátane individuálnej a verejnej, osobnej a nákladnej, motorizovanej a nemotorizovanej, mestskej a statickej dopravy.

PUM rieši dopravné problémy a rôznorodé požiadavky aktérov prostredníctvom systematického procesu, ktorý predpokladá analýzu súčasného stavu, stanovenie vízie, cieľov a zámerov, výber vhodných opatrení, ich aktívnu komunikáciu, monitoring a hodnotenie.

Základnými charakteristikami PUM sú vzhľadom na plánovaciu prax a obmedzenia vyplývajúce z právnych predpisov:

- dlhodobá vízia a jednoznačný plán implementácie,

- vyvážený a integrovaný rozvoj rôznych druhov dopravy,

- horizontálna a vertikálna integrácia,

- posudzovanie súčasného stavu a implementácie,

- pravidelný monitoring a hodnotenie - zohľadnenie vedľajších nákladov a výnosov dopravy.

**Vypracovanie PUM je v zmysle Prioritnej osi č. 1 „Bezpečná a ekologická doprava v regiónoch“ IROP 2014 - 2020, podmienkou pre čerpanie finančných prostriedkov v danej oblasti pre programové obdobie 2014-2020.**

**Investičná priorita č. 1.2:** Vývoj a zlepšovanie ekologicky priaznivých, vrátane nízkohlukových a nízkouhlíkových dopravných systémov vrátane vnútrozemských vodných ciest a námornej dopravy, prístavov, multimodálnych prepojení a letiskovej infraštruktúry v záujme podpory udržateľnej regionálnej a miestnej mobility.

**Špecifický cieľ 1.2.1**: Zvyšovanie atraktivity a konkurencieschopnosti verejnej osobnej dopravy.

**Definícia hlavného cieľa:** Strategický plán vytvorený s cieľom naplniť potreby udržateľnej mobility ľudí v mestách a regiónoch.

**Väzba na príslušný cieľ opatrenia:** Posúdenie súčasného stavu dopravy s cieľom nájsť východiskové riešenie pre zabezpečenie udržateľnej mobility.

**Väzba na príslušné aktivity opatrenia:** Aktivity zabezpečí a ponúkne dopravné riešenia dostupné pre všetkých občanov s ohľadom na významné zdroje a ciele denného pohybu osôb, zvýšenie bezpečnosti premávky, zníženie stupňa znečistenia ovzdušia, hluk, skleníkové plyny a spotreba energie, zabezpečí finančne účinnú a udržateľnú dopravu osôb a tovarov, prispeje k zvýšeniu atraktivity a kvality verejných priestorov v záujme občanov.

**Hlavná aktivita:** Príprava návrhu multimodálneho dopravného riešenia, ktoré rešpektuje výsledky situačnej analýzy, rešpektuje špecifiká dotknutého územia a zohľadňuje potreby budúceho vývoja s dôrazom na trvalo udržateľný rozvoj.

**Ukazovateľ:** Naplnenie navrhovaných/ pripravovaných projektov v rámci bezpečnej a ekologickej dopravy v regióne BSK.

**Výstupy:** Zvýšenie kvality života a pozitívny vplyv na zdravie obyvateľov, redukcia finančných nákladov, zlepšená mobilita a dostupnosť, efektívne využívanie verejných zdrojov.

**Udržateľnosť:** Vyvážený a integrovaný rozvoj rôznych druhov dopravy.

**Organizačné a finančné zabezpečenie realizácie:** Personálne kapacity pre prípravu a realizáciu projektu budú riešené zabezpečením projektového tímu z organizačných zložiek Úradu BSK. Finančné zabezpečenie realizácie projektu je postavené na systéme financovania z nasledovných zdrojov: Európsky fond regionálneho rozvoja, štátny rozpočet SR, vlastné zdroje Úradu BSK z Programového rozpočtu Úradu BSK na roky 2017 - 2019. Rozpočet BSK na PUM je plánovaný vo výške 480 000,00 EUR, pri spolufinancovaní z vlastných zdrojov vo výške 24 000,00 EUR. Výška nenávratného finančného príspevku z Európskeho fondu regionálneho rozvoja predstavuje 240 000,00 EUR, Výška finančného príspevku zo štátneho rozpočtu predstavuje 216 000,00 EUR.

**Spolufinancovanie BSK:** 5%, t.j. 24 000,00 EUR

**Súlad so strategickými dokumentmi BSK:**

* Program hospodárskeho rozvoja a sociálneho rozvoja Bratislavského samosprávneho kraja 2014 – 2020.

**Zodpovedný za predloženie Žiadosti o nenávratný finančný príspevok:** Odbor stratégie, územného rozvoja a riadenia projektov.