**Bod č.**

**Zastupiteľstvo Bratislavského samosprávneho kraja**

Materiál na rokovanie Zastupiteľstva

Bratislavského samosprávneho kraja

21. október 2016

**Koncepcia pôsobenia Bratislavského samosprávneho kraja v Bruseli na roky 2017-2020**

Materiál predkladá: Materiál obsahuje:

Ing. Martin Berta, CSc.1. Návrh uznesenia

podpredseda Bratislavského 2. Dôvodová správa

samosprávneho kraja 3. Stanoviská komisií

Zodpovedná:

Mgr. Barbora Lukáčová

riaditeľka odboru stratégie, územného rozvoja a riadenia projektov

Spracovatelia:

Mgr. Martin Hakel, BA

vedúci oddelenia stratégie a územného rozvoja

Mgr. Dominika Forgáčová, PhD.

referentka oddelenia stratégie a územného rozvoja

Mgr. Tomáš Teleky

referent oddelenia stratégie a územného rozvoja

Bratislava

Október 2016

Návrh uznesenia

**UZNESENIE č. ........... / 2016**

zo dňa 21.10.2016

Zastupiteľstvo Bratislavského samosprávneho kraja po prerokovaní materiálu

**A. schvaľuje**

Koncepciu pôsobenia Bratislavského samosprávneho kraja v Bruseli na roky 2017-2020

**D ô v o d o v á s p r á v a**


Strednodobá koncepcia pôsobenia Bratislavského samosprávneho kraja v Bruseli na roky 2017-2020 nastavuje činnosť Kancelárie BSK v Bruseli vzhľadom na definované priority, nové priestory a plánované navýšenie ľudských kapacít, ktoré budú pre adekvátne vykonávanie aktivít a priorít kancelárie potrebné.


Rok 2016 predstavuje pre Bratislavský samosprávny kraj (ďalej BSK) veľkú výzvu a zároveň príležitosť využiť potenciál a príležitosti ponúkané počas Slovenského predsedníctva v Rade EÚ (SK PRES 2016), ktoré BSK bude môcť zúročiť aj v nasledujúcom období.[[1]](#footnote-1) Rok 2016 sa nesie v znamení nárastu počtu aktivít realizovaných tak Bruseli, ako aj v Bratislave. Nové priestory kancelárie v Energy House od januára 2016 ponúkajú kvalitatívne lepšie podmienky pre prácu a aktivity BSK v Bruseli. BSK má k dispozícii priestory vhodné pre organizáciu rôznych seminárov či workshopov a nie je tak už odkázaný na zabezpečovanie externých priestorov.

Personálne posilnenie kancelárie na dvoch zamestnancov od konca roku 2016 umožní adekvátne pokrytie komplexnej odbornej agendy a organizovanie podujatí. Personálne posilnenie si podmienilo zvýšenie aktivít BSK v Európskom výbore regiónov (EVR), kedy sa pracovníčka Kancelárie stala zároveň aj koordinátorkou slovenskej národnej delegácie v EVR, nárast počtu aktivít a odštartovanie negociácií o novej kohéznej politike (KP) po roku 2020. Práve diskusie o kreovaní novej kohéznej politiky EÚ budú predstavovať jednu z hlavných priorít BSK v nadchádzajúcom období. **Pri nastavovaní súčasného programového obdobia 2014-2020 sa BSK podarilo, predovšetkým vďaka krokom podniknutým prostredníctvom bruselskej kancelárie v spolupráci s ďalšími regiónmi v Bruseli, aby BSK mohol čerpať prostriedky z fondov EÚ aj do základnej infraštruktúry, na čo pôvodne oprávnený nebol. Aj v dôsledku našej aktivity v Bruseli bola pôvodná alokácia pre BSK navýšená z pôvodných 44 mil. EUR na 328 mil. EUR (so spolufinancovaním štátu takmer 660 mil. EUR) a Európska komisia povolila BSK čerpať fondy aj do základnej infraštruktúry. V súčasnosti sa v Bruseli začínajú prvé odborné diskusie o podobe kohéznej politiky po roku 2020 a je veľmi dôležité, aby bol BSK ich súčasťou.**

|  |  |  |  |  |  |
| --- | --- | --- | --- | --- | --- |
| **Kategória regiónov** | **Finančná alokácia na základe rozhodnutia Komisie (EUR)** | **Transfer do** | **Prevedená suma**  **(EUR)** | **Podiel alokácie kategórie regiónov, z ktorých sú fondy prevedené (%)** | **Finančná alokácia po transfere**  **(EUR)** |
| Menej rozvinuté regióny | 9 483 661 486 | Prechodné regióny | 0 | 3,00 | 9 199 151 642 |
| Rozvinutejšie regióny | 284 509 844 |
| Prechodné regióny | 0 | Menej rozvinuté regióny | 0 | 0,00 | 0 |
| Rozvinutejšie regióny | 0 |
| Rozvinutejšie regióny | 44 228 976 | Menej rozvinuté regióny | 0 | 0,00 | 328 738 820 |
| Prechodné regióny | 0 |

zdroj: Partnerská dohoda SR na roky 2014-2020





BSK sa radí medzi viac rozvinuté regióny EÚ, kvôli čomu má značne limitovanú oprávnenosť čerpať prostriedky z fondov EÚ, no svojou doterajšou aktivitou v rámci príprav programového obdobia 2014-2020, dosiahol prerozdelenie finančných prostriedkov z kategórie menej rozvinutých regiónov, ktoré tvoria zvyšok Slovenska, do kategórie viac rozvinutých regiónov v oblasti priorít, ktoré majú dopad na celé Slovensko. BSK bol úspešný pri presadzovaní svojich požiadaviek v Integrovanom regionálnom operačnom programe (IROP), kde presvedčil EK, aby boli oprávnené oblasti školstva, zdravotníctva, sociálnej oblasti a dopravnej infraštruktúry.

V oblasti školstva je to podpora vzniku centier odborného vzdelávania a prípravy, rozširovanie kapacít materských škôl a podpora technických, prírodovedných a matematických tried na základných školách. Medzi hlavné priority v sociálnej oblasti patrí rekonštrukcia domovov sociálnych služieb, deinštitucionalizácia sociálnych domovov a prechod na komunitné sociálne služby. Dôležitou prioritou je aj postupné dobudovanie systému integrovanej dopravy a výstavba a modernizácia cestnej infraštruktúry. Podpora kreatívneho priemyslu predstavuje ďalšiu z oblastí podpory na ktorú bude BSK môcť čerpať.

V rámci príprav na nové programové obdobie 2014-2020 prebiehali rokovania s EK o geografickej flexibilite, ktorá umožňuje financovať projekty mimo oprávneného územia. BSK sa vďaka využitiu tejto flexibility dokázal zapojiť do cezhraničného programu s Českou republikou, s ktorou nemá priamu hranicu v oblasti vzdelávania, školstva a výskumu. Počas prebiehajúceho programového obdobia 2014-2020 bude Kancelária BSK v Bruseli hrať úlohu primárneho kontaktného bodu vo vzťahu k Európskej komisii za účelom bezproblémovej implementácii projektov.

**Priority Kancelárie BSK v Bruseli:**

1. **Európsky výbor regiónov**

Veľký dôraz bude naďalej kladený na pôsobenie v rámci EVR, ktorý predstavuje inštitúciu zastupujúcu záujmy regiónov a miest na európskej úrovni a **umožňuje mestám a regiónom vstupovať do procesu tvorby politík EÚ**. Kancelária bude naďalej monitorovať agendu EVR a pripomienkovať stanoviská v súlade so záujmami BSK. V rámci EVR sme zaznamenali úspechy aj pri aktívnej koordinácii s českou národnou delegáciou. V júli 2015 prebehlo prvé spoločné zasadnutie česko-slovenskej národnej delegácie v Pražskom dome a členovia sa dohodli organizovať spoločné zasadnutia pravidelne, ideálne dvakrát do roka. BSK iniciuje aj spoločné stretnutie slovenskej, českej a poľskej národnej delegácie počas roku 2016. Spoločný networking je významný kvôli koordinovaniu spoločných pozícií V4 v EVR, koordinácii spoločných stanovísk a pri hlasovaní o pozmeňovacích návrhov.

Najvýznamnejšou aktivitou počas SK PRES 2016 v agende EVR bola príprava   
**7. Európskeho samitu regiónov a miest** v Bratislave a následné aktivity vyplývajúce z implementácie **Bratislavskej deklarácie** (príloha č. 1). Počas Samitu sa Bratislava stala miestom stretnutia regionálnych a lokálnych politikov z celej EÚ. Bratislava dostala šancu predstaviť sa európskym partnerom, zvýšiť svoju vizibilitu v rámci celej Európy a hlavne obrátiť pozornosť na témy, ktoré sú pre BSK dôležité. V nasledujúcom období bude ešte dôležitejšie šírenie odkazov Samitu a využitie jeho potenciálu na vytváranie spolupráce, propagácie kraja a vytvorenie imidžu spoľahlivého partnera.

Európsky samit regiónov a miest, ktorý bol vôbec najväčším podujatím slovenského predsedníctva v Rade EÚ zároveň vytvoril podmienky pre lepšiu vyjednávaciu pozíciu BSK v celoeurópskych diskusiách o budúcom nastavení kohéznej politiky EÚ po roku 2020, ktoré sa od roku 2016 budú postupne zintenzívňovať (viac o hlavných výstupoch Samitu v prílohe č. 2.)

***Cieľ: posilniť postavenie BSK v rámci slovenskej národnej delegácie***

V súvislosti s novým päťročným mandátom EVR, ktorý sa začal vo februári 2015 a predstavuje v poradí piate funkčné obdobie EVR, prebehla v rámci slovenskej regionálnej a miestnej samosprávy v rámci SK8, ZMOS a ÚMS kritická diskusia o ďalšom fungovaní národnej delegácie najmä v rámci príprav SK PRES 2016. Slovenská národná delegácia bola kritizovaná kvôli nízkej účasti a pasivite. Prakticky absentoval aktívny koordinátor národnej delegácie.

BSK podniklo viaceré kroky na zaktivizovanie činnosti národnej delegácie a zaviedol systém aktívneho zastupovania náhradníkmi v prípade neúčasti riadnych členov. BSK v rámci svojej činnosti navrhlo prizývanie významných hostí na zasadnutia národnej delegácie. Od začiatku nového mandátu prebehlo stretnutie s poslancami EP, so stálym predstaviteľom SR pri EÚ, slovenským eurokomisárom M. Šefčovičom a spoločné zasadnutie slovenskej a českej národnej delegácie.

**Navrhované aktivity počas plenárnych zasadnutí EVR na rok 2017:**

V roku 2017 je plánovaných 6 plenárnych zasadnutí, počas ktorých je možné naplánovať stretnutia s významnými osobnosťami.

|  |  |
| --- | --- |
| Február  08/02 -09/02 | 121. Plenárne zasadnutie EVR  Národná delegácia: Stretnutie so stálym predstaviteľom SR pri EÚ  Téma: vyhodnotenie aktivít SK PRES a budúce aktivity SZ SR EÚ |
| Marec  22/03 - 23/03 | 122. Plenárne zasadnutie EVR  Národná delegácia: Spoločné zasadnutie s Českou národnou delegáciou,  prípadne aj Poľskou národnou delegáciou  Téma: KP 2020+ |
| Máj  11/05 - 12/05 | 123. Plenárne zasadnutie EVR  Národná delegácia: Stretnutie s podpredsedom EK M. Šefčovičom  Téma: Smart Cities and Communities, pilotný projekt na SK, postup EK |
| Júl  12/07-13/07 | 124. Plenárne zasadnutie EVR  Národná delegácia: vyhodnotenie polročných aktivít  Téma: prijatie stanoviska vypracovaného predsedom BSK |
| Október  10/10 - 11/10 | 125. Plenárne zasadnutie EVR  Národná delegácia: Európsky týždeň regiónov a miest, stretnutie s poslancami EP z výboru REGI  Téma: budúcnosť KP 2020+, synergie a spoločné decentralizované aktivity |
| December  30/11 - 01/12 | 126. Plenárne zasadnutie EVR  Národná delegácia: Formovanie novej národnej delegácie po voľbách do VÚC, ustanovujúce stretnutie |

***Cieľ: počas 5 ročného funkčného obdobia vypracovať stanovisko v komisii COTER a prostredníctvom neho upozorniť na postoje BSK na európskej úrovni***

Predseda BSK pôsobí v dvoch komisiách - Komisiu pre politiku územnej súdržnosti a rozpočet EÚ (COTER) a Komisiu pre občianstvo, riadenie, inštitucionálne a vonkajšie záležitosti (CIVEX).

V rámci komisie CIVEX sa predseda BSK aktívne venuje téme decentralizácie, viacúrovňového riadenia, subsidiarity a migračnej politiky. V decembri 2014 bol predseda pozvaný ako rečník na konferenciu o viacúrovňovom riadení v Bruseli, kde prezentoval postoje BSK ako prvého slovenského regiónu, ktorý pristúpil k Charte o viacúrovňovom riadení.

V rámci komisie COTER sa predseda venuje témam štrukturálnych fondov v podmienkach viac rozvinutých regiónov, neustále iniciuje diskusiu o spôsobe merania vyspelosti regiónov, významnou témou je dopravná politika, prepojenie na TEN-T koridory, makroregionálne stratégie a v rámci nich Dunajská stratégia a téma vody, územná a cezhraničná spolupráca. Počas SK PRES 2016 bude kľúčovou témou zhodnotenie viacročného finančného rámca.

Cieľom BSK je pripraviť v rámci komisie COTER minimálne jedno stanovisko počas   
5 ročného funkčného obdobia EVR (napr. na tému „Smart Regions“). Hlavným cieľom stanoviska EVR je poskytnúť odporúčania pre vývoj politiky a právneho rámca Európskej únie. Stanovisko má odrážať lokálne a regionálne záujmy. Malo by byť jasne formulované, aby bolo zrejmé, čo je jeho posolstvom.

Cieľom BSK je aktívne participovať na diskusii o decentralizácii verejnej správy prostredníctvom účasti na konferenciách na podporu tohto cieľa a aktívnej participácie na diskusiách počas komisie a plenárnych zasadnutí.

Stanovisko je vypracovávané optimálne pol roka, záleží od toho, či sa jedná o stanovisko, ktoré reflektuje európsku legislatívu a musí sa prispôsobiť časovému rámcu európskych inštitúcií resp. či je to stanovisko z vlastnej iniciatívy, ktoré je z časového hľadiska flexibilnejšie.

**Zoznam aktuálne vypracovaných stanovísk komisie COTER v roku 2016:**

1. Ukazovatele územného rozvoja – nad rámec HDP, stanovisko z vlastnej iniciatívy
2. Konkrétne kroky na vykonávanie mestskej agendy EÚ, stanovisko z vlastnej iniciatívy
3. Stratégia leteckej dopravy
4. Zjednodušenie EŠIF z pohľadu miestnych a regionálnych orgánov, stanovisko z vlastnej iniciatívy
5. Agenda EÚ pre cyklistiku, stanovisko z vlastnej iniciatívy
6. Preskúmanie viacročného finančného rámca (VFR) v polovici uplatňovania, stanovisko z vlastnej iniciatívy
7. Fórum o budúcnosti politiky súdržnosti po roku 2020, stanovisko z vlastnej iniciatívy
8. Chýbajúce dopravné spojenia v pohraničných regiónoch
9. **Spolupráca v rámci formátu V4+**

**Cieľ: zintenzívnenie kontaktov a spolupráce s regiónmi V4 a Rakúska pri presadzovaní spoločných záujmov na európskej úrovni**.

Jednou z dôležitých oblastí, na ktoré sa BSK plánuje intenzívnejšie zamerať je spolupráca s krajinami Vyšehradskej skupiny. BSK sa usiluje oživiť spoluprácu vo formáte V4+AT na pôde EVR (po vzore koordinácie premiérov a ministrov pred zasadnutiami Európskej rady resp. Rady EÚ). V roku 2015 sa podarilo iniciovať niekoľko stretnutí so zástupcami regiónov a miest krajín V4 a Rakúska počas plenárnych zasadnutí EVR v Bruseli. Táto snaha vyvrcholila počas slovenského predsedníctva V4 v júni 2015 v Bratislave, kedy sa uskutočnilo Vyšehradské fórum hlavných miest a regiónov v Bratislave, ktoré bolo spojené s politickým samitom najvyšších predstaviteľov hlavných miest a regiónov hlavných miest. Podujatie bolo zamerané na diskusiu o spoločných témach, ktoré sú kľúčové pre ďalší rozvoj regiónov – dopravné prepojenia, startupy, podpora decentralizácie, princípy subsidiarity, viacúrovňového riadenia a pod. V tejto spolupráci BSK plánuje počas nasledujúcich rokov pokračovať.

**Navrhované aktivity v rámci V4:**

**Vyšehradské fórum a politický samit**: Poľsko 1. júla 2016 prevzalo predsedníctvo V4 (1. júl 2016 - 30. jún 2017), preto bude dôležité iniciovať pokračovanie Vyšehradského fóra v Poľsku.

Návrh tém fóra: perspektíva KP po 2020, zjednodušenie KP, dopravné prepojenia, metropolitné regióny a špecifické výzvy v dopravnej infraštruktúre a zavádzania prvkov Smart Cities and Communities.

**Stála konferencia V4+ v Bruseli:** Počas roku 2017 BSK usporiada 2 odborné semináre v Bruseli (jeden v prvom polroku, druhý v druhom polroku 2017), ktoré by reflektovali na vývoj v oblasti zjednodušenia KP a napĺňali priority Bratislavskej deklarácie. Semináre budú spoluorganizované s hlavným mestom Praha (jeden seminár sa bude konať na pôde Kancelárie BSK a druhý v priestoroch Pražského domu).

Seminár č. 1: Hlavná téma simplifikácia KP, podtémy gold-plating v regiónoch a mestách a zdieľanie skúseností, dopravné projekty (hostia z V4+, sieť hlavných miest a regiónov hlavných miest, zástupca DG REGIO, zástupca skupiny pre zjednodušenie), predpokladaný termín: máj/jún 2017

Seminár č. 2: Kohézna politika 2020+,Špecifické výzvy metropolitných regiónov a ich postavenie v KP, smart regions (hostia V4+, sieť hlavných miest a regiónov hlavných miest, zástupca DG REGIO, zástupca skupiny pre zjednodušenie), predpokladaný termín: november 2017

**Expertné výjazdy a koordinačné stretnutia** k príprave spoločných stanovísk v rámci KP. BSK každý rok usporiada dva výjazdy do hlavných miest V4.

# Nová kohézna politika 2020+

**Cieľ: aktívne vstupovať do kľúčových diskusií v Bruseli o budúcnosti kohéznej politiky s cieľom presadzovania záujmov BSK**

**Kohézna politika 2020+ (KP 2020+) je jednou z najdôležitejších priorít Kancelárie**. Momentálne je stále otázne, či po roku 2020 bude kohézna politika pokračovať, a v prípade, že áno, ako bude formovaná a akým spôsobom bude reagovať na krízové situácie. Politika kohézie v dnešnom stave je málo flexibilná a nevyužíva naplno svoj potenciál.

Jednou z priorít BSK je preto zjednodušenie kohéznej politiky, o ktorú sa BSK môže usilovať v spolupráci s národnou úrovňou (hoci záujmy národnej a regionálnej úrovne sú vo viacerých prípadoch nelineárne), v spolupráci s DG REGIO a prostredníctvom kabinetu komisárky   
C. Crețu, ako aj poslancami EP a prostredníctvom EVR.

Najväčšie výzvy pri zjednodušení kohéznej politiky sú verejné obstarávanie, kontrola a audit, zložité štruktúry implementácie na národnej úrovni bez jasného vymedzenia zodpovednosti a postupov verejnej podpory, gold-plating[[2]](#footnote-2), nesprávne/komplikované programovanie a nedostatočná tematická koncentrácia.

Na projekty financované z EŠIF by mal byť určený jednotný kontrolný systém, t. j. jednotné kontrolné miesto a zároveň by sa mal vytvoriť jednotný, zrozumiteľný a rýchly odvolací systém nielen voči zisteniam auditu, ale aj voči rozhodnutiam na všetkých stupňoch a vo všetkých oblastiach. Pretože riadiace orgány a rôzne európske a národné kontrolné orgány často dospejú k rôznemu výkladu tých istých pravidiel, pričom nenesú žiadnu zodpovednosť za vykonané kontroly. Najväčšie dôsledky gold-platingu nesú žiadatelia, od ktorých štát požaduje spĺňanie kritérií nad rámec požiadaviek EK. Členské štáty a riadiace orgány sú navyše často nútené vytvárať si vlastné usmernenia z dôvodu neskorého usmernenia vydaného EK, ktoré sa odlišujú od usmernení dodatočne vydaných EK.

Čo sa týka obsahového zamerania, BSK preferuje, aby sa namiesto tematickej koncentrácie určili všeobecné ciele a hlavné ukazovatele dosiahnutia každého z týchto cieľov. Riadiacim orgánom by sa mala poskytnúť voľnosť v tom, akými aktivitami a finančnými prostriedkami v jednotlivých regiónoch sa konkrétny cieľ dosiahne.

Operačné programy v súčasnom programovom období obmedzujú administratívnymi prekážkami prístup k zdrojom EÚ. Dopad je skutočné riešenie štrukturálnych problémov v regióne je limitovaný. BSK vidí priestor v použití cielených investičných stratégií, postavených na územnom princípe.[[3]](#footnote-3) Podporuje aj ďalšie podobné iniciatívy, ktoré nebudú postavené na súťažení v prekonávaní administratívnych bariér, ale práve naopak na podpore inštitúcií, ktoré sú kľúčové pre riešenie štrukturálneho problému regiónov.

Systém ako je v súčasnosti nastavený, spôsobuje nasledovné problémy:

* + do výzvy sa prihlasujú a často získajú EÚ zdroje žiadatelia, ktorí by potrebovali investovať do inej oblasti, avšak pod verejným tlakom sa o tieto zdroje uchádzajú pretože môžu;
  + v hodnotení projektov minimálne rozhoduje miesto a spôsob (kreativita) realizácie;
  + veľká časť uchádzačov zbytočne vynaloží verejné a ľudské zdroje na prípravu projektov, ktoré nebudú schválené a nemôžu ich z vlastných zdrojov v budúcnosti financovať;
  + často sú úspešní v súťaži žiadatelia, ktorí splnili administratívne, časové a legislatívne pravidlá pred žiadateľmi, ktorí zdroje nevyhnutne potrebujú, avšak nemali v poriadku prílohy;
  + žiadatelia sa taktiež obávajú následných kontrol, ktoré majú časté odlišné závery.

Programové obdobie je v situácii, v ktorej je často dôležitejšia administratívna stránka projektu ako jeho výsledky. To vytvára tlak na obce a mestá, ktoré sa obávajú prehnaných opravných prostriedkov udelených auditnými orgánmi, účtovníkmi a kontrolnými orgánmi. Našou ambíciou je rozšíriť systém kontroly o orgán viacúrovňového riadenia – regionálneho partnerstva, ktorý sa bude môcť postaviť na stranu projektov postihnutých korekciami za administratívne nedostatky, a to aj napriek doručeniu požadovaných výsledkov. Systém by mal fungovať aj opačne pre projekty, ktoré sú po administratívnej stránke v poriadku, ale nedosahujú výsledky.[[4]](#footnote-4)

Súčasný systém sa stavia ku všetkým žiadateľom rovnako – je postavený na boji proti korupcii a zníženie chybovosti. Prostredie si tým pádom vyžaduje podrobné auditné stopy, byrokratické a komplikované postupy, a v konečnom dôsledku zaťažuje prijímateľov. Jedným z čiastkových riešení je zavedenie automatického systému, ktorý bude vyhodnocovať na základe minulých skúseností z rôznych operačných programov (OP) žiadateľa a jeho schopnosť dodržiavať podmienky účelného, efektívneho a hospodárneho využitia verejných zdrojov. Na základe tohto systému bude možné uvoľniť ruky prijímateľom, ktorí si dokázali vybudovať dôveru implementovať projekt.[[5]](#footnote-5)

V roku 2015 sa v Bruseli začala diskusia o zjednodušení kohéznej politiky, avšak doteraz bez výrazných praktických dopadov. Za predchádzajúce programové obdobie bolo nedostatočne dokladovaných v rámci celej EÚ 24 miliárd EUR, a preto je dôležité, aby bola v prebiehajúcom období zlepšená finančná kontrola. Zlepšenie financovania kohéznej politiky by sa malo týkať aj lepšieho prepojenia medzi národnými vládami a EÚ v procese vytvárania rozpočtu pre kohéznu politiku. V doterajšom vytváraní fungovala slabá komunikácia medzi členskými štátmi a EÚ, čo zapríčinilo, že rozpočet nebral do úvahy konkrétne potreby krajín, lebo ich požiadavky neboli dostatočne tlmočené EÚ a z tohto dôvodu je potrebné zlepšiť v prvom rade dialóg medzi členskými štátmi a EK.

**EK vytvorila „High Level Group on simplification“** - pracovnú skupinu, ktorá sa ma zaoberať pripomienkami pre zjednodušenie KP a zníženie administratívnej záťaže pre žiadateľov, skupina má 12 členov.[[6]](#footnote-6) Predseda skupiny Siim Kallas zdôrazňuje, že simplifikácia kohéznej politiky by mala byť založená na elektronizácii procedúr kohéznych fondov, predchádzaniu chybám v žiadostiach o finančné príspevky a sprísnenie výberu projektov na základe možných výsledkov. Veľkým problémom v poslednej dobe je vysoká nedôvera voči politikom a úradníkom, ktorí rozhodujú o kohéznej politike a prerozdeľovaniu financií.

Od októbra 2015 do februára 2018 má prebehnúť 8 zasadnutí skupiny. Posledné stretnutie je naplánované na február 2018, z ktorého ma vzniknúť finálna správa ako zjednodušiť KP. Na prelome novembra a decembra v roku 2016 prebehne ešte jedno stretnutie skupiny, ktoré bude zamerané na prierezové priority a audit v procese zjednodušenia. Počas roku 2017 sa budú konať dve zasadnutia zamerané na kohéznu politiku po roku 2020, teritoriálne nástroje ako CLLD (miestny rozvoj vedený komunitou) a ITI (integrované územné investície). Vo februári 2018 bude prezentovaná finálna správa k zjednodušeniu KP.

BSK je v skupine zastúpené prostredníctvom Siete hlavných miest a regiónov hlavných miest a stretnutí sa zúčastňuje riaditeľka kancelárie Ile-de-France. Zastúpenie prostredníctvom siete hlavných miest nie je dostatočné, pretože hlavné mestá zo starších členských štátov majú iné priority ako novšie ČŠ.

BSK bude v rámci diskusie o budúcnosti KP a novom viacročnom finančnom rámci úzko spolupracovať aj s relevantnými orgánmi v SR ako Ministerstvom financií SR, splnomocnencom vlády pre vyjednávanie rozpočtu EÚ V. Hudákom, Zastúpením Európskej komisie v SR a pod.

Existujú veľké rozdiely vo vnímaní KP medzi regiónmi, je to zrejmé z nekonzistentnej diskusie v Bruseli. Preto je komplikované vytvárať komplexnejšie lobistické celky. BSK počas Vyšehradského fóra hlavných miest a regiónov identifikovalo podobné záujmy a výzvy s Mazovským vojvodstvom a Stredočeským krajom. Pre spoločné záujmy je dôležité orientovať sa na spoluprácu so zástupcami českých krajov. V Bruseli má aktuálne zastúpenie Plzenský, Juhomoravský, Juhočeský, Královohradecký kraj a hl. mesto Praha. V Maďarsku prebehla centralizácia a z toho dôvodu nemá maďarská regionálna a miestna samospráva kapacitu vo väčšej miere ovplyvňovať novú kohéznu politiku. Spolupráca by mala byť preto formovaná v rámci V4+ Rakúsko. V Bruseli je rozvinutá dobrá spolupráca s Viedenským domom a Kanceláriou Dolného Rakúska.


**Deklarácia o budúcnosti kohéznej politiky po roku 2020** iniciovaná Dolným Rakúskom počas roku 2016 obsahuje niekoľko bodov, ktoré sú v súlade s prioritami BSK:

* kohézna politika pre všetky regióny bez ohľadu na ich klasifikáciu;
* granty ako hlavný zdroj financovania – avšak vhodne dopĺňané finančnými nástrojmi;
* väčší dôraz na ETC;
* dôraz na väčšiu flexibilitu, zjednodušenie KP a princíp partnerstva.

**20 cieľov BSK pre budúcu kohéznu politiku po roku 2020:**

1. Kohézna politika bude mať aj po roku 2020 **silné postavenie** vo viacročnom finančnom rámci EÚ.
2. **Flexibilná kohézna politika**, schopná reagovať na meniace sa podmienky a potreby.
3. Prístup k EŠIF **pre všetky regióny** (bez ohľadu na ich vyspelosť).
4. Časť zdrojov vyčlenená pre vyspelé regióny do oblastí s vysokou pridanou hodnotu pre hospodársky rast a tvorbu pracovných miest a iná časť pre menej rozvinuté regióny za účelom znižovania regionálnych disparít.
5. Silnejšie postavenie **ETC** (predovšetkým CBC).
6. Zachovanie určitej miery **flexibility presunu alokácie medzi kategóriami regiónov**, ktorá bude pre nich vzájomne prospešná.
7. Zachovanie geografickej flexibility umožňujúcej financovanie projekty mimo oprávneného územia.
8. **Granty** poskytované formou **nenávratnej finančnej pomoci** zostanú **hlavným nástrojom financovania** aj po roku 2020, avšak zároveň sa posilní postavenie inovatívnych finančných nástrojov, ako napr. EFSI (tzv. „blending approach“).
9. **Limitovaný počet priorít**:priority budú **definované v partnerstve a spolupráci s regiónmi** („place-based approach“), aby financie boli zamerané na reálne a verifikovateľné potreby v území a na základe stratégií regiónov (v súlade s čl. 5 Nariadenia EP a Rady 1303/2013).
10. Namiesto tematickej koncentrácie definovať všeobecné ciele a hlavné ukazovatele dosiahnutia každého z týchto cieľov. Tie budú napĺňať RO výberom vhodných opatrení.
11. Posilnenie postavenia **územných nástrojov kohéznej politiky**: ITI, CLLD.
12. Lepší balans medzi opatreniami v rámci boja s korupciou a za zníženie chybovosti na jednej strane a znižovaním byrokracie a administratívneho zaťaženia na strane druhej.
13. **Kontrola a audit -** jednotný kontrolný systém, t. j. jednotné kontrolné miesto pre projekty EŠIF; jednotný a rýchly odvolací systém voči zisteniam auditu, ako aj rozhodnutiam na všetkých stupňoch a vo všetkých oblastiach.
14. **Posilnenie princípov multilevel governence** v rámci KP (silnejšie postavenie regiónov pri príprave, schvaľovaní, implementácii a riadení KP).
15. Posilnenie postavenia **orgánov regionálneho partnerstva** – monitorovanie projektov a ich výsledkov.
16. Preferencia multifondových OP (za účelom efektívnejšieho čerpania a zjednodušenia).
17. Vytvorenie orgánu, na ktorý sa príjemcovia môžu obrátiť v akejkoľvek otázke, a ktorého rozhodnutia budú mať právnu záväznosť, ktorá odstráni obavy prijímateľov pred dodatočnými korekciami – **otázka právnej istoty**.
18. „Gold-plating“ – stanovenie nie len minimálnych, ale aj maximálnych požiadaviek, ktoré národné štáty vo svojej legislatíve musia rešpektovať.
19. Vyňatie európskej územnej spolupráce z pôsobnosti pravidiel verejnej podpory, podobne ako je tomu napríklad pri programe Horizont 2020.
20. Problematika **merania vyspelosti regiónov –** rozšírenie ukazovateľov nad rámec HDP (demografické, environmentálne ukazovatele a pod.). Preskúmanie iniciatívy „Social Progress Index“.

|  |  |  |
| --- | --- | --- |
| **ČASOVÝ HARMONOGRAM PRÍPRAVY BUDÚCEJ KOHÉZNEJ POLITIKY** | | |
| **Termín** | **Materiál/iniciatíva** | **Predkladá/stav** |
| 29.9.2016 | M. Schneider: Budúcnosť kohéznej politiky po roku 2020 | diskusia v COTER |
| 12.10.2016 | **P. Osvald: Zjednodušenie EŠIF z pohľadu miestnych a regionálnych orgánov** | Prijatie stanoviska CoR (na žiadosť SK PRES) |
| november/december 2016 | High Level Group monitoring simplification for beneficiaries of ESIFs | 5. stretnutie – výsledky štúdie o zjednodušení prierezových záležitostí týkajúcich sa auditov[[7]](#footnote-7) |
| december 2016 | **Preskúmanie/revízia VFR na roky 2014 – 2020 v polovici trvania** | COM má predložiť preskúmanie do konca roka 2016 |
| 2016 | prvá výročná správa o programoch EŠIF 2014-2020 | COM |
| december 2016 | Záverečná správa high-level group on own resources | schválenie[[8]](#footnote-8) |
| marec 2017 | M. Schneider: Budúcnosť kohéznej politiky po roku 2020 | diskusia v COTER |
| marec 2017 | High Level Group monitoring simplification for beneficiaries of ESIF | 6. stretnutie – KP post 2020[[9]](#footnote-9) |
| 11.-12. máj 2017 | **M. Schneider: Budúcnosť kohéznej politiky po roku 2020** | Prijatie stanoviska CoR (z vlastnej iniciatívy)[[10]](#footnote-10) |
| jún 2017 | High Level Group monitoring simplification for beneficiaries of ESIF | 7. stretnutie – KP post 2020 a nové územné nástroje (ITI, CLLD)[[11]](#footnote-11) |
| jún 2017 | Cohesion Forum | COM |
| 2017 | Návrh MFF po roku 2020 | predkladá COM[[12]](#footnote-12) |
| 2017 | **7th Cohesion Report**[[13]](#footnote-13) | COM |
| február 2018 | **High Level Group monitoring simplification for beneficiaries of ESIF** | 8. stretnutie – final report[[14]](#footnote-14) |
| 2018 | legislatívny návrh o budúcej KP | COM predloží EP a Rade |
| 2018 | legislatívny návrh o MFF | COM predloží EP a Rade |
| 2021 | začiatok nového MFF |  |



Zdroj: Európska komisia

# Inteligentné a dobre spravované regióny (koncept „Smart Regions“)

***Cieľ: zapojiť sa do projektu Smart Cities and Communities iniciovaného regionálnymi partnermi z EÚ, kde sú podporované aktivity Smart Cities and Communities a podporiť vytvorenie európskej siete regiónov***

BSK bol prvým regiónom na Slovensku, ktorý vypracoval Regionálnu inovačnú stratégiu kraja v rámci PHSR BSK na roky 2014-2020, ktorá bola ex ante podmienkou pre čerpanie z európskych štrukturálnych a investičných fondov (EŠIF). Medzi hlavné prioritné oblasti patria informačné a komunikačné technológie, biomedicína a nové materiály.

BSK považuje koncept „Smart Regions“ v komplexnej rovine. Regióny by sa nemali zaoberať výhradne len oblasťami, v ktorých majú kompetencie, ale regionálny rozvoj musia chápať v širších súvislostiach a na základe princípu partnerstva.

Európska komisia momentálne finišuje práce na stratégii EÚ pre Smart Cities and Communities. Podpredseda EK M. Šefčovič je zodpovedný za prípravu tejto stratégie. Počas Európskeho samitu regiónov a miest v Bratislave apeloval na SK PRES, aby do svojej agendy zahrnuli tému Smart Cities and Communities a mestskú agendu. Navrhol vytvoriť v spolupráci s EVR, EP, EK „showcase debate“ na ktorej by sa prezentovali konkrétne aktivity regiónov a miest v tejto oblasti.

Zároveň navrhol iniciovať 2 aktivity:

1. Kontinuálnu diskusiu o Smart Cities and Communities – iniciovaná prostredníctvom partnerstva EK, EP, EVR, regiónov a miest;
2. Každý členský štát by mal mať jeden pilotný región/mesto/projekt, ktorý budú prezentovať.

Predseda Nadácie pre politické trendy a poradca predsedu EK J. Rifkin na Samite prezentoval tri hlavné oblasti priemyselnej revolúcie:

1. IKT – pre BSK najväčší potenciál z hľadiska výsledkov regionálnej inovačnej stratégie;
2. Transport/mobilita – jedna z najväčších výziev pre BSK je integrovaná doprava; elektromobilita.
3. Nové zdroje energií/OZE – nepriama kompetencia, možnosť implementovať energetický manažment budov v pôsobnosti BSK.

Ako príklad v oblasti OZE Rifkin uviedol spoluprácu s Nemeckom, ktoré si do roku 2040 stanovilo cieľ využívať na 100% OZE. Pri príprave konceptu Smart Cities and Communities v týchto troch oblastiach Rifkin pilotne spolupracuje s metropolitným regiónom Rotterdam–Hág, francúzskym regiónom Nord-Pas-de-Calais a Luxemburskom.

Nord-Pas-de-Calais vypracovávalo od roku 2013 master plan, pričom celkovo na ňom pracovali viac ako jeden rok v spolupráci so 120 expertmi z univerzít. Túto skupinu viedol   
J. Rifkin.

Politický predstavitelia Nord-Pas-de-Calais identifikovali tri nevyhnutné predpoklady pri prechode z navrhovania k implementácii stratégie Smart Cities and Communities:

1. Kolektívne zapojenie a snaha všetkých stakeholderov – akademická obec, súkromná sféra, decízna sféra atď.;
2. Implementovať prístup zdola;
3. Financovanie prostredníctvom nových, inovatívnych nástrojov.

J. Rifkin odporučil predsedovi BSK viac využiť potenciál cezhraničného regiónu, v oblasti energetiky iniciovať „energetický hub“ s hraničiacimi krajinami a podporiť transformáciu energeticky efektívnych budov.

V oblasti dopravy odporučil sústrediť sa na ekonomiku zdieľaných automobilov, elektoromobilitu, a budovanie elektrostaníc.

V oblasti dopravy je vhodné spolupracovať aj s hlavným mestom Paríž, ktoré je lídrom v elektomobilite a smart parkingu. Metropolitná oblasť Paríža a Ile-de-France implementuje jeden z najväčších projektov integrácie verejného dopravného systému, na ktorý dostala úver od EIB ako aj financovanie cez Nástroj na prepájanie Európy (CEF).

Kodaň implementuje viaceré inteligentné prvky v mestskej doprave. Vláda si stanovila prioritu, aby Kodaň bola prvým Co2-neutrálnym hlavným mestom EÚ do 2025. Aktuálne 45% obyvateľov Kodane cestuje do práce bicyklom. Do roku 2018 chce Kodaň výrazne obmedziť počet áut v meste. Smart city pre nich znamená investície do inovatívnej mestskej dopravy, dopravného osvetlenia, autobusového systému atď.

V Štokholme tvorí 40% mesta zelené oblasti a parky. Mesto prudko rastie a je predpoklad, že populácia sa do roku 2026 strojnásobí. Vypracovali si stratégiu dlhodobo udržateľnej mestskej infraštruktúry, ktorá zahŕňa mestské plánovanie, dopravné plánovanie, a identifikovali strategické budovy a infraštruktúry v meste. Podobne vypracovali Urban mobility plan. Investovali veľké prostriedky do dopravnej infraštruktúry do roku 2025 – vlakové tunely, metro stanice, nové vlakové trate. Vypracovali aplikáciu „Trafik Stockholm“, ktorá riadi mestskú dopravu počas veľkých podujatí.[[15]](#footnote-15) Štokholm pracuje na premiestnení centra mesta a pripravuje projekt novej radnice, ktorá má byť najmodernejšou budovou na svete.

**Navrhované aktivity:**

1. Podniknúť pracovné cestu expertov a poslancov Z BSK do niektorého z vybraných miest alebo regiónov (napr. napríklad do Štokholmu, Prahy, Paríža, Kodane, Nord-Pas-de-Calais, Hágu a Rotterdamu). Cieľom pracovnej cesty bude vytvorenie siete politických a expertných kontaktov a prenesenie know-how do stredoeurópskeho priestoru.
2. Výstupy pracovnej cesty využiť pri prezentácii a príprave aktivít v spolupráci s kabinetom podpredsedu EK M. Šefčoviča ako pilotné prípadové štúdie.
3. Na základe pracovných ciest identifikovať aktivity, ktoré by boli realizovateľné v BSK. Pripojiť sa do existujúcich partnerstiev a projektov Smart Cities and Communities.

# Alternatíva k HDP

***Cieľ: prispieť k vytvoreniu alternatívneho indikátora/indexu, ktorý ponúkne komplexné meranie vyspelosti regiónov nad rámec HDP a zabezpečí spravodlivejšie alokovanie financií v rámci KP***

Social Progress Index od roku 2012 neustále propaguje sociálne inovácie a pokrok. Skladá sa zo 62 sociálnych, zdravotných a environmentálnych faktorov, pomocou ktorých sa snaží prispieť k dosiahnutiu naplnenia potrieb občanov v oblastiach školstva, zdravotníctva a životného prostredia. Social Progress Index je apolitický, praktický nástroj na pomoc regiónom. Pracuje predovšetkým s ukazovateľmi získanými z Eurostatu.

Social Progress Index je na rozdiel od ekonomického Human Developement Indexu vyvinutého OECD viac sociálny a sústredený na ľudské potreby. SPI nemá za cieľ byť využívaný ako oficiálny nástroj pre hodnotenie vyspelosti regiónov, ale plniť poradnú funkciu.

Partneri vývoja indexu sú Generálne riaditeľstvo pre regionálnu a mestskú politiku, ekonomicko-analytická jednotka aGenerálne riaditeľstvo pre zamestnanosť, sociálne záležitosti, a inklúziu. Zároveň  prebieha spolupráca s ďalšími šiestimi generálnymi riaditeľstvami.

Na projekte so Social Progress Imperative aktuálne spolupracujú spolkové krajiny Nemecka Sasko a Brandenbursko, dva poľské regióny a región južného Talianska. Diskusia prebieha s regiónmi v centrálnej časti Veľkej Británie. Social Progress Imperative má za cieľ svojím projektom dosiahnuť pokrytie celej Európy a získať čo najviac partnerov.

Social Progress Index má predpoklady na určenie nerozvinutých oblastí v BSK, pracovať na týchto oblastiach spolu so zástupcami oddelenia stratégie a územného rozvoja BSK a následne aplikovať Social Progress Index na konkrétne projekty. Identifikácia možných partnerov s identickými nerozvinutými oblasťami a následná spolupráca je ďalším benefitom spolupráce so Social Progress Imperative.

Social Progress Imperative ponúka možnosť organizácie školení. Prvý typ školenia je vo forme odprezentovania metodológie SPI. Následne je možné absolvovať školenie druhého stupňa, ktoré obsahuje vyhodnotenie konkrétneho regiónu a zadefinovanie stratégie pre jeho rozvoj.

**Navrhované aktivity:**

1. Zapojiť sa do metodológie SPI ako pilotný projekt, monitorovať selektované indexy a poskytnúť SPI príklad regiónu v ktorom HDP ako jediný indikátor rozvoja nestačí. Zároveň v tejto oblasti iniciovať spoluprácu s regiónmi hlavných miest V4+.
2. Iniciovať vytvorenie konzorcia pilotných regiónov v rámci Európskeho týždňa regiónov a miest.
3. Aktívne vstupovať do procesu prípravy 7. kohéznej správy, ktorá má byť publikovaná v júni 2017 ako príklad pilotného regiónu, ktorý vyhodnocuje SPI.
4. **Stáže v Kancelárii BSK v Bruseli**

***Cieľ: umožniť stáž minimálne 4 študentom univerzít ročne a poskytnúť im jedinečnú pracovnú skúsenosť***

Od roku 2012 do prvej polovice roku 2016 absolvovalo stáž v Kancelárii BSK v Bruseli 24 stážistov zo slovenských a zahraničných univerzít.

Náplňou práce stážistu je participácia na relevantných seminároch a konferenciách a príprava správ z podujatí, podieľanie sa na príprave kultúrnych a odborných podujatí organizovaných Kanceláriou BSK v Bruseli, pravidelné pridávanie aktualít na webovú stránku, preberanie tlačových správ, aktualizácia sociálnych médií či spracovávanie relevantných podkladov podľa zadania.

Ideálni kandidáti na stážistov sú študenti, ktorí prejavili záujem a boli vybraní na predchádzajúcu stáž na OSÚRaRP na BSK, pretože mali možnosť pracovať na odbore pod ktorý Kancelária kompetenčne spadá a pochopiť fungovanie, aktivity a priority BSK začlenením do pracovného procesu. Počas rokov 2017-2020 budú stážisti viac nápomocní pri príprave strategicko-koncepčných činností. Budú sledovať aktivity výboru REGI v EP, aktivity EVR, agendu Smart Cities and Communities a pod.

Keďže stáž väčšinou absolvujú dvaja stážisti naraz, rozdelením úloh podľa obsahu a tém sa delia na politicko-strategického stážistu a komunikačného stážistu.

**Navrhované aktivity:**

1. Rozdelenie agendy stážistov na politicko-strategickú a komunikačnú agendu
2. Vypracovanie zoznamu hlavných komunikačných kanálov partnerských inštitúcií a inštitúcií EÚ stážistami BSK pre zdieľanie aktivít BSK

# Informačno-komunikačné a kultúrno-propagačné aktivity

***Cieľ: prostredníctvom zdieľania informácií propagovať aktivity BSK v Bruseli a presadzovať záujmy BSK***

Všeobecný vplyv politík EÚ na regióny, mestá, obce a socio-ekonomických partnerov je značný. Preto je v záujme regiónu, aby jeho inštitúcie a partneri boli informovaní o politikách EÚ a mali potrebné informácie o vývoji na európskej scéne. To im umožní nielen sa včas prispôsobiť rozhodnutiam prijatých v Bruseli, ale aj ovplyvňovať legislatívu EÚ.

Získavané informácie sú priebežne zasielané na Úrad BSK, mestám a obciam BSK a odborným organizáciám podľa tematiky, a ďalej rozposielané subjektom, pre ktoré môžu byť dané informácie relevantné.

O dôležitých podujatiach, akciách, európskych iniciatívach, programoch a aktuálnych výzvach pravidelne informuje webová stránka Kancelárie BSK v Bruseli:

[www.bratislavaregion.eu](http://www.bratislavaregion.eu)

Kancelária komunikuje aj prostredníctvom sociálnych sietí ako:

* Facebook: vlastná stránka pod názvom Bratislava Region Brussels Office
* Twitter: pod názvom Bratislava Reg BXL (@Bratislava RBXL)
* Youtube: <http://www.youtube.com/BratislavaRegion>
* Flicker: <http://www.flickr.com/photos/bratislavaregion/>

Keďže webové stránky nemajú taký široký dopad ako sociálne médiá, najmä pri oslovovaní mladých ľudí, je potrebné vytvoriť systém zdieľania a partnerských inštitúcií podľa jednotlivých prioritných tém.

Zároveň je kľúčové šíriť informácie prostredníctvom newslettrov, tlačových výstupov, printových aj online, partnerských inštitúcií a usilovať sa využiť synergický potenciál partnerov.

Cieľom BSK bude taktiež na pravidelnej báze zintenzívniť spoluprácu s **Krajskou organizáciou cestovného ruchu (KOCR)** pri organizovaní kultúrno-spoločenských podujatí pre verejnosť v Bruseli, na ktorých sa budú prezentovať tradície a produkty kraja.

BSK sa usiluje do svojich aktivít v Bruseli zapájať aj školy vo svojej zriaďovacej pôsobnosti. Podujatia pripravované so školami majú za cieľ prezentovať tvorbu škôl, poskytnúť študentom skúsenosti a možnosť prezentovať svoje zručnosti. Školám ponúkajú príležitosť nadviazať zahraničné partnerstvá a zvýšiť príťažlivosť pre budúcich potenciálnych študentov, aby sa rozhodli študovať práve na ich škole. Zapojenie študentov do profesionálneho podujatia Dizajn september v Bruseli, príprava špecialít v jedálňach komisie v rámci tzv. Týždňa slovenskej kuchyne, ktoré doposiaľ zabezpečovali iba profesionálne kateringové spoločnosti, či participácia na festivale jedla Eat Brussels ako jediná škola, svedčí o kvalite našich stredných škôl, čo vďaka lobingu kancelárie umožnilo ich zapojenie do najprestížnejších podujatí.

V súlade so zámerom BSK aj v roku 2016 klásť veľký dôraz na podporu kultúry na území kraja, rovnako aj Kancelária BSK bude kultúrnej a turistickej prezentácii v nasledujúcich rokoch naďalej venovať pozornosť, pričom bude spolupracovať aj s KOCR. V súčasnosti je kultúrna prezentácia SR v Bruseli zo strany jednotlivých inštitúcií SR v značnej miere poddimenzovaná, a to tak z národnej úrovne, ako aj z pozície samosprávnych krajov (v Bruseli majú svoje zastúpenie v súčasnosti už iba 2 samosprávne kraje). Kultúrne akcie sú pri tom jedinečnou príležitosťou na získavanie kontaktov, dôležitých informácií a prestíže. Zastúpenia miest a krajov so silnou reprezentáciou v Bruseli a zároveň s kvalitným portfóliom podujatí majú prevažne väčší vplyv aj v politických otázkach, a ich lobing dosahuje lepšie výsledky. BSK chce okrem prezentácie kraja v tomto roku využiť príležitosť ponúkanú predsedníctvom SR v Rade EÚ na zvýšenie svojho vplyvu a renomé na pôde EÚ v budúcich rokoch.

**Navrhované aktivity:**

1. Naďalej sa zapájať do hlavných kultúrno-prezentačných aktivít organizovaných v Bruseli (ako napr. Deň Európy)
2. V spolupráci s KOCR v roku 2017 zorganizovať podujatie „Vínna cesta“ propagujúceho vinárov z BSK

Príloha č.1: Bratislavská deklarácia

**" INVESTOVAŤ A SPÁJAŤ"**

**Bratislavské vyhlásenie**

**Európsky výbor regiónov**

**Európsky summit regiónov a miest 8-9/07/2016**

**Európsky výbor regiónov (VR) podporuje víziu budúcnosti Európy založenú na posilnení investícií na podporu súdržnosti, udržateľného rastu a tvorby pracovných miest v mestách a regiónoch.**

1. **Európska únia** je historickým úspechom pri upevňovaní mieru, prosperity a bezpečnosti na európskom kontinente. Jej základným cieľom je podpora hospodárskej, sociálnej a územnej súdržnosti s cieľom zabezpečiť, aby mal každý občan všade v Únii rovnakú šancu zapojiť sa do jednotného trhu a využívať jeho výhody. Prekonanie rastúcich územných rozdielov medzi európskymi mestami a regiónmi prostredníctvom podpory investícií na miestnej a regionálnej úrovni je preto teraz dôležitejšie ako kedykoľvek predtým, aby mali všetci občania pocit spolupatričnosti a príslušnosti k nášmu spoločnému európskemu projektu.

# Regióny, mestá a vidiecke oblasti v Európe majú rozsiahly nevyužitý investičný potenciál, ale pri jeho využívaní stále čelia mnohým prekážkam. V poslednom desaťročí klesla úroveň investícií v EÚ o 15 % a v niektorých extrémnych prípadoch dokonca o 50 %. Tento rozdiel je hlavným faktorom, ktorý brzdí Európu a bráni našim dlhodobým perspektívam hospodárskeho rastu. Európske regióny a mestá sa spolu s VR, ktorý je politickým zhromaždením regionálnych a miestnych orgánov EÚ, zasadzujú v záujme obnovy rastu a tvorby pracovných miest za opätovné prepojenie a využitie územných možností Európy s cieľom prekonať prekážky a nájsť udržateľné riešenia.

# Regionálne a miestne orgány realizujú investície, ktoré sú pre dané územia dôležité. Sú zodpovedné za viac ako 70 % verejných investícií, čo má priamy vplyv na miestne hospodárstvo, a teda aj na život a blaho európskych občanov. Vďaka uplatňovaniu zásady subsidiarity sú na čele úsilia zabezpečiť, aby investície reagovali na miestne potreby, a majú rozhodujúci význam pri podpore cielenej tvorby pracovných miest a rastu. Zabezpečujú kvalitu a vplyv verejných investícií tým, že podporujú a riadia projekty a uľahčujú súkromné financovanie na miestnej úrovni, čím podporujú hospodársku, sociálnu a územnú súdržnosť.

# Hospodárske a technologické zmeny rýchlo menia našu spoločnosť a naše územia: deje sa to nielen na svetovej úrovni, ale zasahuje to najmä miestnu a regionálnu úroveň. Investovanie nemôže fungovať vo vzduchoprázdne: musíme ďalej podporovať cezhraničné spojenia a viacúrovňovú spoluprácu. Mestskí a vidiecki aktéri musia mať takisto väčšie právomoci, aby dosiahli svoj úplný potenciál prostredníctvom prepojenia investícií. Tieto investície by mali byť zamerané na oblasti, ako sú udržateľné a inteligentné riešenia v oblasti energetiky a dopravy, infraštruktúra IT, vzdelávanie, výskum a inovácie, zdravotná starostlivosť, starostlivosť o deti a sociálne bývanie. Tak zostane Európa konkurencieschopná v celosvetovom meradle.

# Regionálne a miestne orgány sa politicky zaviazali, že budú presadzovať päť hlavných riešení s cieľom zabezpečiť väčšiu účinnosť investícií:

## Prepojiť Európu prostredníctvom územných investícií. Miestny a regionálny rast založený na investíciách musí vychádzať zo stratégií územného rozvoja, či už pre mestské alebo vidiecke oblasti. Investície musia tiež využiť našu schopnosť inovovať v súlade s potrebami občanov. Je naliehavo potrebné zabezpečiť účinnejší prístup k investičnej politike EÚ, určiť a odstrániť prekážky verejných a súkromných investícií a zjednodušiť regulačné prostredie, ako aj znížiť byrokratickú záťaž pre MSP.

## Spôsob, akým zrealizujeme naše investície, rozhodne o ich výsledku. Ak chceme dosiahnuť investície zamerané na výsledky, musíme zmeniť spôsob myslenia: podnikateľské zmýšľanie, miestny prístup, digitalizácia a otvorená inovácia musia tvoriť základy riadenia EÚ a stratégie dlhodobého rozvoja. Zároveň sa musia budúce investície zameriavať na udržateľnosť v záujme dosiahnutia cieľov v oblasti klimatických zmien v celosvetovom meradle. Tvorba nových pracovných miest a udržateľný rast závisia od cielených verejných a súkromných investícií, najmä na podporu MSP, ktoré vytvárajú osem z desiatich pracovných miest v EÚ. To isté platí pre začínajúce podniky, ale aj pre inovácie, ako je napríklad internet vecí, obehové hospodárstvo a hospodárstvo spoločného využívania zdrojov, ako aj nové spôsoby dopravy a decentralizovanú výrobu energie.

## Zvyšovanie investičnej kapacity regionálnych a miestnych orgánov musí byť skoordinované s hospodárskym cyklom EÚ a jednotlivých štátov. Verejné rozpočty na podporu kvalitných investícií musia konať v súčinnosti s inými finančnými zdrojmi na regionálnej, miestnej, národnej a európskej úrovni. Hoci európske štrukturálne a investičné fondy a Európsky fond pre strategické investície (EFSI) ukazujú veľký potenciál a majú kľúčovú úlohu pri dosahovaní dlhodobých cieľov stratégie Európa 2020, keďže poskytujú najväčší podiel investícií, je potrebný silný záväzok potvrdzujúci, že tieto fondy sú komplementárne a nenahrádzajú žiadne iné zdroje financovania súdržnosti. Okrem toho celkové hodnotenie EFSI po prvom roku fungovania je síce pozitívne, bolo by však treba zlepšiť jeho zemepisnú rovnováhu, zabezpečiť, aby jeho investície mali skutočne doplnkový charakter, a tiež zintenzívniť úsilie na vytváranie investičných platforiem. Takisto by sa vďaka Európskemu centru investičného poradenstva mali posilniť technické kapacity potenciálnych realizovateľov projektov na regionálnej a miestnej úrovni. Zdôrazňujeme potrebu posilniť kapacity miestnych a regionálnych orgánov využívať finančné nástroje, ktoré poskytuje Európska investičná banka, ako aj verejno-súkromné partnerstvá, a v prípade potreby využívať pri investovaní podporné banky. Zdôrazňujeme, že je dôležité, aby EÚ naďalej zabezpečovala rámec na primerané financovanie kvalitných verejných investícií v rozvinutých a menej rozvinutých mestských, vidieckych, morských, horských a vzdialených oblastiach EÚ. Územný rozmer investícií by mal byť zohľadnený v preskúmaní viacročného finančného rámca EÚ na roky 2014 – 2020 v polovici jeho trvania a v zlepšenej a zjednodušenej politike súdržnosti po roku 2020. V záujme dosiahnutia tohto cieľa budeme naďalej monitorovať využívanie rôznych fondov EÚ, ako aj vyvážené využívanie grantov a iných finančných nástrojov.

## Bez nepretržitého dialógu a partnerstva nedosiahneme nič: kľúčom je spoločne sa učiť a spolupracovať. Podstatné je zvýšiť ľudský kapitál, najmä v Európskej únii denne vidíme, aké dôležité je spojiť svoje sily. Platí to rovnako pre jednotlivcov aj pre inštitúcie. Keďže mestá a regióny sú hnacou silou pokroku a spoločenskej inovácie, my, mestá a regióny EÚ, sa zaväzujeme, že budeme pracovať v partnerstve s inštitúciami EÚ a členskými štátmi, aby sme účinne preklenuli medzery v inovácii, zručnostiach a investíciách.

## Zvýšiť zodpovednosť a informovanosť v snahe reagovať na potreby občanov. Prepojenie občanov, podnikov a investícií na miestnej a regionálnej úrovni bude preto naďalej stredobodom našej dlhodobej investičnej stratégie, keďže miestne a regionálne orgány sú najbližšia a najdôveryhodnejšia úroveň riadenia.

# Ako súčasť dlhodobej vízie VR pre investície bude toto vyhlásenie sprevádzať komplexný akčný plán vypracovaný na základe viacerých stanovísk, ktoré vyjadrujú politické priority VR.

# Bratislavské vyhlásenie predloží predseda VR predsedom Európskej rady, Európskeho parlamentu, Európskej komisie a Európskeho hospodárskeho a sociálneho výboru, ako aj slovenskému predsedníctvu Rady EÚ.

\_\_\_\_\_\_\_\_\_\_\_\_\_

Príloha č. 2: **7. Európsky summit regiónov a miest – závery, výstupy a význam pre BSK**

BSK v spolupráci s hlavným mestom SR Bratislavou bol v dňoch **8.-9. júla 2016** hostiteľom   
**7. Európskeho summitu regiónov a miest**. Podujatie bolo organizované v spolupráci s **Európskym výborom regiónov** (EVR). Európsky summit regiónov a miest je podujatie, ktoré EVR organizuje približne každé 2 roky v krajine, ktorá momentálne predsedá Rade EÚ.

  
  
7. Európsky summit regiónov a miest, ktorý bol zaradený do kalendára oficiálnych podujatí   
SK PRES, bol vôbec **najväčším podujatím celého slovenského predsedníctva**, a to tak z hľadiska počtu participantov, ako aj svojim obsahom. Summitu sa zúčastnilo **viac ako 1000 participantov** zo všetkých štátov EÚ, ako aj viacerých nečlenských štátov. Účastníkov Summitu tvorili predovšetkým zástupcovia regiónov a miest, inštitúcií EÚ, relevantných ministerstiev, akademickej obce, mimovládnych organizácií či súkromného sektora.



Možnosť byť hostiteľom Summitu znamenala pre BSK veľkú medzinárodnú prestíž, nakoľko sa Bratislava stala na niekoľko dní **centrom celoeurópskej diskusie o regionálnej politike EÚ**. BSK úspešnou organizáciou podujatia po logisticko-organizačnej stránke potvrdil, že dokáže usporiadať veľké podujatie medzinárodného významu, a to napriek viacerým limitom hlavného mesta pre konanie veľkých kongresov. Kľúčová bola predovšetkým koordinácia s relevantnými aktérmi ako MZVaEZ SR, MV SR a Prezídiom policajného zboru SR, manažmentom vyselektovaných hotelov, RTVS, Dopravným podnikom Bratislava, SOVVA, SAV, BVS a množstvo ďalších partnerov podieľajúcich sa na príprave Summitu a jeho sprievodných podujatí.

Ešte dôležitejšie ako organizačná stránka podujatia bolo jeho obsahové zameranie. BSK sa podarilo presadiť viaceré témy, ktoré majú z pohľadu regiónu zásadný význam. Hlavnou témou, na ktorú BSK počas Summitu kládol dôraz, a v čom našiel zhodu aj s ostatnými regiónmi SR, bola **budúcnosť kohéznej politiky EÚ a jej zjednodušenie pre žiadateľov.** Počas dvojdňového podujatia so svojimi príspevkami vystúpilo 41 speakrov v 10 diskusných paneloch. Medzi hlavných rečníkov Summitu patrili 3 komisári EÚ – **Maroš Šefčovič, Violeta Bulc, Jyrki Katainen**, predseda Nadácie pre ekonomické trendy **Jeremy Rifkin,** podpredseda vlády SR pre investície a informatizáciu **Peter Pellegrini**, štátny tajomník MZVaEZ a splnomocnenec vlády SR pre SK PRES **Ivan Korčok**, podpredseda EIB **Laszlo Baranyay,** predsedníčka výboru REGI v EP **Iskra Mihaylova,** generálny riaditeľ Spoločného výskumného centra EK **Vladimír Šucha,** generálnyriaditeľ Hyperloop **Dirk Ahlborn** a veľa ďalších.

Dôležitým výstupom zo Summitu bolo prijatie **Bratislavskej deklarácie,** ktorá predstavuje dôležité východisko pre ďalšie aktivity EVR v oblastiach ako budúcnosť kohéznej politiky, rozpočet EÚ po roku 2020, Energetická únia, Smart Cities and Regions, Investičný plán pre Európu atď.

Od začiatku príprav Summitu bolo ambíciou BSK, aby sa nejednalo o podujatie za zatvorenými dverami, ale aby bola doňho v čo najväčšej miere zapojená aj širšia verejnosť. BSK preto paralelne počas konania Summitu usporiadal sprievodné podujatie s názvom **DANUBE UP 2016**, počas ktorého sa konali diskusie, workshopy, kultúrno-spoločenský program, prezentácie startupov a turistických atrakcií atď. Nosnou témou podujatia bola **voda, inovácie v oblasti vody a ochrana vôd**. V prezentačných stánkoch na Námestí   
M. R. Štefánika sa prezentovali vystavovatelia **zo 14 krajín Stratégie EÚ pre dunajský región.** Druhý deň podujatia bol určený pre rodiny s deťmi za účelom popularizácie vedy medzi mladšou vekovou kategóriou. Počas dvoch dní sa podujatia DANUBE UP 2016 zúčastnilo **viac ako 5000 návštevníkov**.



Summit bol oficiálne zahájený slávnostným **otváracím koncertom na hrade Devín** za účastí slovensko-českých popových hviezd v sprievode symfonického orchestra. Medzi ďalšie sprievodné aktivity Summitu patrila iniciatíva Y-Factor, ktorej cieľom bolo priblížiť hlavné témy a posolstvá Summitu širšej verejnosti. V priestoroch Starej tržnice sa taktiež konali verejné diskusie na témy súvisiace so Summitom.

BSK sa podarilo na medzinárodnej scéne **odprezentovať aj talentovaných žiakov SŠ** v pôsobnosti kraja, ako aj študentov a absolventov VŠ z celého Slovenska. Do prípravy Summitu a jeho sprievodných podujatí boli zapojení študenti gymnázií a SŠ umeleckého a gastronomického zamerania. Študenti sa počas Summitu podieľali na príprave kultúrneho programu, výstav, zabezpečení hostessingu či cateringových služieb.

Účastníci Summitu mali možnosť spoznať aj územie kraja mimo hlavného mesta. V spolupráci s KOCR boli pre participantov pripravené rôzne **turistické balíčky** zamerané na spoznávanie histórie, gastronómie či na aktívny oddych.

  
  
Počas summitu bolo zabezpečené **široké mediálne pokrytie.** Na Summite bolo prítomných   
**70 novinárov z 20 krajín** výsledkom čoho boli desiatky článkov publikovaných v printových a on-line médiách po celej Európe. Ešte väčší dosah dosiahol Summit vďaka sociálnym sieťam ako Facebook, Twitter, YouTube, LinkedIn a pod.

7. Európsky summit regiónov a miest dokázal v pozitívnom svetle zviditeľniť Bratislavský kraj na medzinárodnej scéne a prispel k zvýšeniu renomé a medzinárodnej prestíže BSK. Podujatie navyše vytvorilo priestor pre realizáciu tzv. koridorovej diplomacie a networking z dôležitými stakeholdrami z celej EÚ. Predseda a podpredsedovia BSK počas Summit absolvovali množstvo bilaterálnych stretnutí, čo prispelo k rozvíjaniu existujúcich a nadviazaniu nových dôležitých kontaktov a partnerstiev.

1. Ďalšie predsedníctvo SR v Rade EÚ je plánované na rok 2030. [↑](#footnote-ref-1)
2. Rozšírenie regulačnej záťaže zo strany členského štátu, ktorý pri transponovaní smerníc EÚ do legislatívy štátu zachádza nad rámec jej minimálnych požiadaviek. [↑](#footnote-ref-2)
3. Tento nový model sa BSK snaží pilotne zaviesť v Integrovanom regionálnom operačnom programe 2014-2020. [↑](#footnote-ref-3)
4. V Bratislavskom kraji vznikla na základe aplikácie integrovaných teritoriálnych investícií Rada partnerstva, zložená zo zástupcov regiónu, miestnej samosprávy, socio-ekonomických partnerov a štátnej správy. Jej úlohou bolo hlavne schvaľovanie integrovanej teritoriálnej stratégie. Do budúcnosti vidíme rozšírenie kompetencií najmä vo vzťahu k monitorovaniu projektov a výsledkov ku ktorým sa prijímateľ zaviazal. Našou ambíciou je, aby účel projektu, jeho reálne prevedie, synergie, výsledok a udržateľnosť boli predmetom diskusie viacúrovňového riadenia - Rady partnerstva. Každý prijímateľ by vnímal svoje záväzky nie len vo vzťahu k riadiacemu orgánu a auditným orgánom, ktoré kontrolujú formálne plnenie právnych noriem a podmienok programu (napr. súlad projektovej dokumentácie s realizáciou), ale aj voči Rade partnerstva. [↑](#footnote-ref-4)
5. Napríklad väčšie uplatnenie paušálnych výdavkov, menej príloh pri predkladaní projektu, väčšia flexibilita pri zmenách projektu, menej byrokracie pri verejnom obstarávaní atď. [↑](#footnote-ref-5)
6. <http://ec.europa.eu/regional_policy/en/policy/how/improving-investment/high-level-group-simplification/#1> [↑](#footnote-ref-6)
7. Prezentácia výsledkov štúdie zameranej na implementáciu nástrojov zjednodušenia KP ako   
   e-cohesion, zjednodušenie vykazovania výdavky, audit, gold-plating a pod. [↑](#footnote-ref-7)
8. HLG bola založená v r. 2014 za účelom vypracovania návrhov pre transparentnejšie, jednoduchšie a spravodlivejšie financovanie EÚ. Skupine predsedá bývalý IT premiér Mario Monti [↑](#footnote-ref-8)
9. Prezentácia štúdie KP post 2020. [↑](#footnote-ref-9)
10. Cieľom stanoviska je ovplyvniť prípravné práce COM, ktoré sú momentálne v štádiu zhromažďovania údajov [↑](#footnote-ref-10)
11. Predstavenie odporúčaní pre KP po roku 2020 [↑](#footnote-ref-11)
12. COM musí predložiť návrh pred 1.1.2018 [↑](#footnote-ref-12)
13. Očakáva sa, že COM spolu v správe predstaví návrh smerovania budúcej KP po roku 2020, po ktorej budú nasledovať široké verejné konzultácie. [↑](#footnote-ref-13)
14. Reflexia návrhu EK na KP po roku 2020. [↑](#footnote-ref-14)
15. Rozhodli sa to iniciovať po návšteve amerického prezidenta v roku 2013, kedy pre redukciu dopravy umožnili zamestnancom pracovať z domu. [↑](#footnote-ref-15)