**Bod č.**

**Zastupiteľstvo Bratislavského samosprávneho kraja**

Materiál na rokovanie Zastupiteľstva

Bratislavského samosprávneho kraja

21. októbra 2016

**Návrh**

**na udelenie ocenení Bratislavského samosprávneho kraja za rok 2016**

Materiál predkladá: Materiál obsahuje:

Ing. Pavol Frešo 1. Návrh uznesenia

Predseda BSK 2. Dôvodová správa

3. Prílohy

Zodpovedný:

Mgr. Peter Húska

Riaditeľ Odboru komunikácie a propagácie

Spracovateľ:

Mgr. Eva Dukátová

Referentka Oddelenia propagácie

Bratislava

(október 2016)

Návrh uznesenia

**UZNESENIE č. ........... / 2016**

zo dňa 21. 10. 2016

Zastupiteľstvo Bratislavského samosprávneho kraja po prerokovaní materiálu v súlade so Štatútom ocenení Bratislavského samosprávneho kraja

**schvaľuje**

udeliť ocenenia Bratislavského samosprávneho kraja za rok 2016 kandidátom, ktorí svojou prácou výrazne prispeli a zaslúžili sa o spoločenský a ekonomický rozvoj Bratislavského samosprávneho kraja a jeho reprezentáciu doma i v zahraničí, a to menovite:

**Cena Samuela Zocha**

* Dr. Karol Moravčík
* Matej Beňuš
* Mgr. Jana Dukátová
* Miro Gregor
* Vincent Šikula – IN MEMORIAM
* Prof. Emília Vášáryová
* RNDr. Stanislav Dubnička, DrSc.
* Doc. MUDr. Martin Huťan, CSc. – IN MEMORIAM
* MUDr. Eva Nevická, CSc.

**Pamätný list predsedu Bratislavského samosprávneho kraja**

* Konfederácia politických väzňov
* Rozália Čelková
* Ildiko Madarászová
* Mgr. Alžbeta Lehotská
* Ignác Bizmayer
* Anna Fukáriová
* Ing. Brigita Glončáková
* Xénia Kubová a Mrg. art. Peter Kuba

D ô v o d o v á s p r á v a

Do stanoveného termínu - do 30.09.2016 bolo doručených na Úrad Bratislavského samosprávneho kraja 35 návrhov na udelenie ocenení Samuela Zocha, Čestného občianstva a Pamätného listu predsedu BSK.

**Dňa 07. októbra 2016 zasadla Výberová komisia pre ocenenia Bratislavského samosprávneho kraja za účelom posúdenia všetkých 35 doručených návrhov a** **spoločným konsenzom odporučila predsedovi BSK prijať 9 návrhov na udelenie Výročnej ceny Samuela Zocha a  navrhla udeliť 8**

**Pamätných listov predsedu Bratislavského samosprávneho kraja.**

Komisia si stanovila na svojom zasadnutí spoločné hodnotiace kritéria a postup pri posudzovaní a odporúčaní jednotlivých návrhov. Určujúcim aspektom pri výbere boli zásluhy o spoločenský a ekonomický rozvoj Bratislavského samosprávneho kraja a jeho dôstojnú reprezentáciu doma i v zahraničí.

Predseda Bratislavského samosprávneho kraja predkladá návrh na schválenie Zastupiteľstvu Bratislavského samosprávneho kraja.

**Príloha č. 1 – Charakteristika vybraných nominovaných**

**Cena Samuela Zocha**

|  |  |  |  |
| --- | --- | --- | --- |
| **Meno nominovaného** | **Dôvod nominácie** | **Navrhovateľ** | |
| Dr. Karol Moravčík | Nominovaný pôsobil nepretržite od roku 1990 až do 1.9.2016 ako farár v MČ Bratislava - Devínska Nová Ves. Počas svojho pôsobenia veľmi aktívne spolupracoval s mestskou časťou a stal sa všeobecne uznávanou autoritou. Mimoriadne sa zaslúžil o rozvoj farnosti a duchovného života v Devínskej Novej Vsi, ako aj v rámci celého Bratislavského kraja. Po absolvovaní štúdia na Katolíckej teologickej fakulte UK pôsobil najprv v Trnave, neskôr v Holíči a neskôr v Starom Tekove. Od roku 1990 pôsobil v Devínskej Novej Vsi. Spolu s priateľmi v roku 1995 založil Teologické fórum, ktorého bol aj predsedom. Patril k spolupracovníkom Rádia Slobodná Európa, časopisu Listy pre dialóg medzi teológiou, filozofiou a politikou, časopisu Dilema a ďalších. V súčasnosti uverejňuje najmä na internetovej stránke Teologického fóra a je spoluvydavateľom viacerých publikácii. | MČ Bratislava - Devínska Nová Ves | |
| Matej Beňuš | Nominovaný za dlhoročné úspešné reprezentovanie Slovenska vo vodnom slalome a šírenie dobrého mena Bratislavy a Bratislavského kraja. So športom začínal asi v 11. rokoch na rýchlostnej kanoistike, časom sa preorientoval na slalom.  V reprezentácii je od roku 2002, kedy sa dostal do juniorskej reprezentácie. V súčasnosti je seniorským reprezentantom v kategórii C1. V roku 2016 získal striebro na Olympijských hrách. V individuálnej kategórii je držiteľom bronzovej medaily z Majstrovstiev sveta v roku 2011 a počas svojej kariéry získal aj dve bronzové a jednu striebornú medailu na Majstrovstvách Európy. Stal sa tiež víťazom dvoch ročníkov celkového Svetového pohára. V kategórii tímov vybojoval spolu s ďalšími reprezentantmi 6 krát titul Majstrov sveta a 7 krát titul Majstrov Európy. | Mgr. Peter Húska | |
| Mgr. Jana Dukátová | Nominovaná za dlhoročné a úspešné reprezentovanie Slovenska vo vodnom slalome a šírenie dobrého mena Bratislavy a Bratislavského kraja. So športom začínal asi v 11. rokoch na rýchlostnej kanoistike, časom sa preorientovala na slalom. Slovensko reprezentovala od juniorského veku v kategórii K1Ž, v ktorej súťaží dodnes. Po zavedení novej kategórie C1Ž dva roky súťažila aj v nej a stala sa historicky prvou Majsterkou sveta v tejto kategórii. V individuálnych disciplínach je dvojnásobnou Majsterkou sveta a dvojnásobnou vicemajsterkou sveta. Na Majstrovstvách Európy vybojovala počas doterajšej kariéry jednu zlatú medailu, dve strieborné a jednu bronzovú. Stala sa tiež víťazkou štyroch ročníkov celkového svetového pohára a nespočetného množstva jednotlivých svetových pohárov. Na Olympijských hrách 2016 skončila na 4. miesta a v roku 2012 na 6. mieste. V kategórii tímov vybojovala spolu s ďalšími reprezentantkami zlato, striebro a bronz na Majstrovstvách sveta a tri zlaté, štyri strieborné a štyri bronzové medaily na Majstrovstvách Európy. | Mgr. Peter Húska | |
| Miro Gregor | Nominovaný za umeleckú činnosť v oblasti fotografie. Už viac ako 50 rokov žije a tvorí v Bratislave. Na začiatku svojej fotografickej kariéry pracoval ako metodik pre amatérske výtvarníctvo a fotografiu na Krajskej poradni ĽUT v Žiline, neskôr vo vydavateľstve Osveta, kde založil edíciu odbornej fotografickej literatúry. Od roku 1962 bol členom fotografickej sekcie Zväzu slovenských výtvarných umelcov a zúčastňoval sa všetkých jeho výstav až do roku 1989. Od roku 1963 pôsobí v Bratislave. Bol grafickým a obrazovým redaktorom v rôznych periodikách a od roku 1973 pracoval v slobodnom povolaní ako fotograf a grafik. Svoje fotografie vystavoval na mnohých domácich aj zahraničných výstavách. Po celú svoju kariéru fotografoval Slovensko, vydal 14 autorských fotografických publikácii, medzi nimi aj tri vydania knihy BRATISLAVA. Jeho diela sú v zbierkach Moravskej galérie v Brne a Slovenskej národnej galérie v Bratislave. Bol zakladajúcim členom a prvým predsedom slovenského FIAP a bol tiež členom množstva porôt rôznych fotografických súťaží. | MČ Bratislava - Ružinov | |
| Vincent Šikula | Nominovaný IN MEMORIAM za umeleckú činnosť v oblasti literatúry. Život a najmä dielo Vincenta Šikulu sú celoslovenského významu a prekonávajú hranice Bratislavského kraja. Počas svojej pracovnej kariéry pôsobil ako učiteľ, redaktor, dramaturg v Slovenskej filmovej tvorbe a bol tiež predsedom Spolku slovenských spisovateľov. Pôvodne začal písať básne. Publikovať začal krátkymi prozaickými textami, ktoré vyšli v roku 1964. Jeho diela sú založené na životnej a rozprávačskej bezprostrednosti, ich základom sú zážitky, skúsenosti, dojmy a pocity mladého človeka. Je autorom viac ako tridsiatich prózaických diel, ako napríklad "Na koncertoch sa netlieska", alebo "Ornament". Mnohé - "Prázdniny so strýkom Rafaelom", "Medardove rozprávky" a ďalšie, sú učené detskému čitateľovi. Vydal tiež štyri zbierky básní a autorsky sa podpísal pod tri scenáre. | Mgr. Peter Húska | |
| prof. Emília Vášáryová | Nominovaná za kultúrno-spoločenský rozvoj Bratislavského kraja a jeho reprezentáciu doma i v zahraničí. Ocenenie si zaslúži nielen za svoju hereckú prácu, ale aj za pedagogické aktivity a angažovanosť v charitatívnych projektoch. Po absolvovaní VŠMU zostala pôsobiť v Bratislave na Novej Scéne a o rok neskôr ju prijali do Slovenského národného divadla, kde pôsobí dodnes. Za svoju bohatú kariéru sa predstavila v desiatkach inscenácii na Slovensku a krajinu reprezentuje aj na doskách pražských divadiel. Obrovský počet postáv stvárnila aj v televíznej a filmovej tvorbe a jej herecký talent sa dočkal uznania aj v podobe množstva ocenení. Nedávno premiérovaný film Eva Nová, v ktorom stvárnila hlavnú postavu, je slovenským kandidátom na Oskara. Popri hereckej kariére sa podieľa aj na vzdelávaní novej generácie na Divadelnej fakulte VŠMU a angažuje sa aj v charitatívnych projektoch ako napríklad Hodina deťom. | PaedDr. Barbora Oráčová, PhD. | |
| RNDr. Stanislav Dubnička, DrSc. | Nominovaný je teoretický fyzik, pracuje ako vedúci vedecký pracovník a vedúci Oddelenia teoretickej fyziky vo Fyzikálnom ústave SAV. Je celosvetovo citovaným autorom celého radu vedeckých a odborných štúdií, okrem mnohých vedeckých pobytov v zahraničí, odborných činností a funkcií vychoval vo svojej vedeckej škole 8 mladých vedcov, 2 roky bol členom výskumného tímu Laboratória Nationali di Frascati, dell’INFN-Frascati (Roma) Taliansko, tiež pôsobil ako Generálny riaditeľ sekcie pre rozvoj vedy a techniky Slovenskej republiky a štyri roky pôsobil vo vedení medzinárodného Bogoljubovho laboratória teoretickej fyziky, Spojeného ústavu jadrových výskumov, Dubna, Rusko. Je splnomocneným zástupcom vlády SR v medzinárodnom Spojenom ústave jadrových výskumov v Dubne, Moskovská oblasť, Rusko. Ako podpredseda spoločnej odborovej komisie doktorandského štúdia vychováva mladých vedcov pre odbor Všeobecná a matematická fyzika a tiež je členom odborovej komisie Jadrová a subjadrová fyzika na UK v Bratislave. Predsedal Vedeckej grantovej agentúry MŠ SR a SAV VEGA, je v redakčnej rade časopisu MEDICUS v Kragujevaci (Srbsko). | Martina Dubničková | |
| Doc. MUDr. Martin Huťan, CSc. | Nominovaný **IN MEMORIAM** za celoživotnú prácu v oblasti zdravotníctva. Ako lekár pôsobil od roku 1975 v rôznych bratislavských nemocniciach. V rokoch 1985 - 1991 pôsobil ako zástupca primára Chirurgického oddelenia NsP Ružinov a následne až do roku 2006 ako primár. V roku 2007 sa stal prednostom IV. Chirurgickej kliniky LFUK a UNB v Nemocnici Ružinov. Popri lekárskej praxi sa od začiatku svojej kariéry venoval aj vzdelávaniu budúcich zdravotníkov ako externý učiteľ chirurgie a naďalej si zvyšoval aj svoju kvalifikáciu. V roku 1992 získal titul CSc. a v roku 2007 bol vymenovaný za docenta. Niekoľko rokov pôsobil aj ako hlavný odborník MZ SR pre odbor chirurgia, bol členom akademického senátu LF UK, odbornej komisie UDZS aj gestorom predmetov chirurgia a chirurgická propedeutika na LF UK. | MUDr. Valerián Potičný, MPH | |
| MUDr. Eva Nevická, CSc. | Nominovaná za celoživotnú prácu v oblasti zdravotníctva. MUDr. Nevická po absolvovaní štúdia na LF UK krátko pôsobila v nemocnici v Trenčíne a následne po celú svoju lekársku kariéru v Národnom ústave tuberkulózy a respiračných chorôb v Podunajských Biskupiciach. Dlhé roky bola zástupkyňou primára na Detskom oddelení tbc a respiračných chorôb a od roku 1986 až do odchodu do dôchodku bola primárkou. Popri lekárskej praxi si naďalej si zvyšovala aj svoju kvalifikáciu a v roku 1983 získala titul CSc. Je autorkou a spoluautorkou viac ako 300 odborných prednášok a 65 odborných publikácií, ktoré úspešne prezentovala doma i v zahraničí. Pod jej vedením vyrástli desiatky detských pneumoftizeológov. Ako prejav uznania získala za svoju prácu rôzne ocenenia. Pri príležitosti osemdesiatych narodenín bola MUDr. Eva Nevická, CSc.. ako druhá lekárka v histórii uvedená do lekárskej siene slávy. | MČ Bratislava - Podunajské Biskupice | |
|  |

**Pamätný list predsedu Bratislavského samosprávneho kraja**

|  |  |  |
| --- | --- | --- |
| **Meno nominovaného** | **Dôvod nominácie** | Navrhovateľ |
| Konfederácia politických väzňov | Konfederácia politických väzňov každoročne organizuje pietne spomienkové podujatia na rôznych miestach Bratislavského kraja, ktorými pripomína verejnosti výročia 17. novembra 1989 a 21. augusta 1968 a tiež občanov, ktorí boli prenasledovaní komunistickým režimom. Odhaľuje im pamätníky a pamätné tabule, spolupracuje so školami aj médiami. Vydáva tiež časopis Naše svedectvo, v ktorom zaznamenáva svedectvá politických väzňov pre budúce generácie a vydala aj niekoľko kníh, napríklad štyri diely publikácie Triedny nepriatelia. V uplynulom roku vydala aj knihu fotografií pamätníkov obetí komunistického režimu z celého Slovenska. KPVS združuje 1774 členov a je najväčšou organizáciou združujúcou obede komunistického režimu. | Ing. Eva Lupová, CSc. |
| Rozália Čelková | Nominovaná za dlhoročnú prácu v GAUDEAMUS-ZKR, kde pracovala na rôznych pozíciách po dobu 30 rokov. Dvadsať rokov pôsobila ako vychovávateľka na základnej škole pri DSS Mokrohájska a od roku 1985 v DSS Mokrohájska na rôznych pracovných pozíciách. Aj po odchode do dôchodku pôsobí ako predseda ZO OH pri GAUDEAMUS-ZKR. | GAUDEAMUS - ZKR |
| Ildiko Madarászová | Nominovaná v roku 1995 založila a úspešne viedla Nezábudku - združenie na pomoc rodinám so zdravotne postihnutými deťmi a mladistvými až do roku 2016. Ildiko Madarászová začala pôsobiť v oblasti sociálnych vecí v roku 1981 ako členka sociálnej a zdravotnej komisie Západoslovenského kraja aj okresu Bratislava vidiek. neskôr pôsobila v posudkovej komisii sociálnych vecí na Okresnom úrade Bratislava vidiek a na Obvodnom úrade Senec. Pri Obvodnom úrade v roku 1991 založila a do roku 1995 viedla Klub zdravotne postihnutých detí a mládeže. V roku 1995 založila Nezábudku ako prvé neštátne zariadenie. Dnes je jedinou organizáciou v okrese Senec, ktorá pomáha rodinám s ťažko zdravotne postihnutými deťmi. Podarilo sa jej vybudovať fungujúcu organizáciu, ktorej pomoc každodenne využíva 49 klientov a dokázala získať dotácie a granty na výstavbu vlastnej budovy, ktorá bola pre pokračovanie činnosti organizácie nevyhnutná. Priebežne sa vzdelávala a absolvovala množstvo školení v oblasti sociálnych vecí. | Nezábudka - združenie na pomoc rodinám so zdravotne postihnutými deťmi a mladistvými (kolektív zamestnancov) |
| Mgr. Alžbeta Lehotská | Mgr. Alžbeta Lehotská sa celý svoj profesijný život venuje vzdelávaniu mladých ľudí. Je autorkou množstva základných pedagogických dokumentov umeleckých študijných odborov. Od roku 1978 pracuje na Strednej umeleckej škole scénického výtvarníctva. V roku 1991 sa stala zástupkyňou riaditeľa školy a od roku 2001 riaditeľkou. Už v pozícii zástupkyne začala pretvárať školu na inštitúciu venujúcu sa výchove mladých umelcov - scénických výtvarníkov. Vytvorila ojedinelú inštitúciu scénického vzdelávania, ktorá žne úspechy na súťažiach nie iba na Slovensku, ale aj v iných štátoch Európy. Škola sa svojim študijným programom stala jediným komplexným vzdelávacím zariadením scénických výtvarníkov v strednej Európe. V roku 2005 škola pod vedením Mgr. Alžbety Lehotskej, ktorá je autorkou koncepcie a realizátorkou jej transformácie získala medzinárodný certifikát IES a je referenčne uznaná školská inštitúcia pre scénické vzdelávanie v Európe. Záujem o štúdium každoročne prevyšuje kapacity školy a o absolventov je v umeleckej sfére mimoriadny záujem. | Ing. Milan Búci, PhD. |
| Ignác Bizmayer | Nominovaný za rozvoj a zachovávanie tradícií v oblasti Modranskej keramiky a umeleckú činnosť v oblasti výtvarného umenia. Ignác Bizmayer je slovenský keramikár, národný umelec a držiteľ štátneho vyznamenania Pribinov kríž I. triedy za mimoriadne významné zásluhy v oblasti výtvarného umenia a figurálnej tvorby. Vyrastal na habánskom dvore, učil sa v Keramickej škole v Modre, ako majster pôsobil v „Slovenskej ľudovej majolike“ a bol umeleckým vedúcim dielne Keramika v Modre. Od roku 1957 sa venuje vlastnej keramickej tvorbe. Žije a tvorí vo svojom ateliéri v Modre - Harmónii. Vo svojom diele sa sústredí na figurálnu tvorbu, keramickú plastiku, úžitkovú dekoratívnu keramiku. Vychádza z ľudového umenia, obnovuje habánsku keramickú tradíciu. V jeho umeleckej tvorbe možno vidieť život, prácu, zvyky, obrady slovenského ľudu. Stvárnil postavy muzikantov, remeselníkov, svätcov, vinohradníkov, tanečníkov. Medzi najznámejšie diela patrí cyklus "Vinohradnícky rok" z rokov 1954 - 1958 a "Vinohradnícka lajtra" z roku 1986.Jeho práce sú vystavené v „Múzeu Ľudovíta Štúra“ v Modre a v Galérii Ignáca Bizmayera nachádzajúcej sa v modranskej rotundovej bašte. | Mgr. Peter Húska |
| Anna Fukáriová | Nominovaná sa od mladosti nepretržite aktívne zapája do spoločenského a kultúrneho života Podunajských Biskupíc. Bola pri vzniku miestneho folklórneho súboru, v ktorom dlho tancovala a spievala. Je dlhoročnou členkou miestnej organizácie CSEMADOK-u v Podunajských Biskupiciach, v ktorej sa angažuje od svojich 18-tich rokov a v súčasnosti zastáva aj funkciu hospodára. Všetku svoju činnosť sústreďuje na zviditeľnenie Podunajských Biskupíc a najmä jej kultúrneho dedičstva v spolupráci s mestskou časťou. Aktívne sa zúčastňuje organizácie podujatí MO CSEMADOK-u aj mestskej časti. Zapája sa aj do politického života mestskej časti, kde je už po 5. volebné obdobie členkou rôznych komisií. | MČ Bratislava - Podunajské Biskupice |
| Ing. Brigita Glončáková | Nominovaná žije takmer celý život v Senci, kde sa už počas štúdia pod vplyvom profesora slovenského jazyka a dejepisu začala zapájať do kultúrnych podujatí. Po štúdiu na Chemickotechnologickej fakulte SVŠT v Bratislave pôsobila po celú svoju pracovnú kariéru v oblasti chémie a potravinárstva. Popri tom sa však naďalej angažovala v oblasti kultúry a kultúrnych podujatí. Dvadsať rokov pôsobila ako tajomníčka Miestneho odboru Matice slovenskej v Senci a aktívne sa podieľala na realizácii všetkých kultúrnych podujatí, ktoré MOMS organizoval. (napríklad Trojkráľový koncert, Sviatok sv. Cyrila a Metoda, Stretnutie pri pamätníku Ústavy SR, Slávnostná akadémia,...) stará sa tiež o chod ženského speváckeho zboru, ktorého je aj členkou. | MUDr. Jarmila Ožvaldová |
| Xénia Kubová a Mgr. art. Peter Kuba | Xénia Kubová a Peter Kuba sú divadelní umelci a pedagógovia. Zakladajúce osobnosti divadla LUDUS, v ktorom kontinuálne pôsobili väčšinu svojho profesijného života. Xénia Kubová pôsobí v Bratislave od roku 1969. Stála pri založení divadla a školy LUDUS, v ktorom následne pôsobila takmer 40 rokov ako pedagogička, umelecká vedúca, režisérka a herečka. Peter Kuba absolvoval VŠMU v Bratislave. V LUDUSE pôsobil ako riaditeľ, režisér a dodnes pôsobí ako umelecký a pedagogický šéf. Obaja sa podieľali na príprave učebných plánov a metodiky pre ZUŠ a pod ich pedagogickým vedením vyrástlo mnoho hereckých talentov. | skupina 44 študentov, hercov a ďalších |

**Príloha č. 2. – Zoznam všetkých nominovaných**

* Dr. Karol Moravčík
* Konfederácia politických väzňov
* Ladislav Orbán
* Rozália Čelková
* Johann Hirsch, Ing.
* Ildiko Madarászová
* Dick Oechies
* Margareta Slanec
* Hans Slanec
* PhDr. Oľga Bachratá
* RNDr. Jiří Čapek
* Mgr. Alžbeta Lehotská
* PhDr. Ľubomír Pajtinka, PhD.
* Adalbert Pomsár
* Sprachinstitut des Bundesheeres
* Základná škola Záhorská Ves
* Matej Beňuš
* Jana Dukátová
* Ignác Bizmayer
* Anna Fukáriová
* Ing. Brigita Glončáková
* Miro Gregor
* Mgr. art. Peter Kuba
* Xénia Kubová
* Marta Sládečková
* Vincent Šikula
* Veronika Šikulová
* Viktor Šimčisko
* prof. Emília Vášáryová
* Ľuboš Jurík
* Silvia Vaculíková
* Ženský spevácky zbor pri MO Matice slovenskej v Senci
* RNDr. Stanislav Dubnička, DrSc.
* Doc. MUDr. Martin Huťan, CSc.
* MUDr. Eva Nevická, CSc.

**Príloha č. 3. – Úplné znenie štatútu Ocenení BSK**

**„OCENENIA BRATISLAVSKÉHO SAMOSPRÁVNEHO KRAJA“**

**Preambula**

1. Bratislavský samosprávny kraj si za svoju česť považuje oceniť tých, ktorí prispeli k šíreniu dobrého mena a k rozvoju BSK. Jedno z ocenení  nesie meno Samuela Zocha. Samuel Zoch je pozoruhodnou osobnosťou našich dejín, ktorá svojím morálnym profilom a kultivovaným, ale tiež energickým pôsobením prekračuje horizont svojej doby. Stál na čele Slovenskej národnej rady pre Bratislavu a okolie. Žiadal, aby Bratislavu uznali za slobodné mesto a premenovali na Wilsonov. Bratislavu však pripojili k ČSR a za prvého župana vymenovali Samuela Zocha. Vysoko aktuálne zostáva Zochovo krédo: „Jedine vzájomná tolerancia, úcta k názorom iných a eliminovanie sporov ich pokojným riešením, prináša i v politike svoje plody, bez ktorých by ľudstvo nemohli napredovať."

**Čl. I**

***VÝROČNÁ CENA SAMUELA ZOCHA***

1. Fyzickým alebo právnickým osobám, ktoré sa významným spôsobom zaslúžili o rozvoj Bratislavského samosprávneho kraja a život jeho občanov, ktorí obohatili ľudské poznanie, dosiahli vynikajúce výsledky v niektorej z oblastí ľudskej činnosti, svojou prácou a postojmi prispeli k rozvoju samosprávneho kraja, alebo vynikajúco reprezentovali samosprávny kraj, môže zastupiteľstvo Bratislavského samosprávneho kraja udeliť ***Výročnú cenu Samuela Zocha,*** ktorá je najvyšším ocenením Bratislavského samosprávneho kraja. Vo výnimočnom prípade môže sa cena udeliť aj zahraničným občanom.
2. Výročnú cenu Samuela Zocha vyjadruje plaketa zobrazujúca erb Bratislavského samosprávneho kraja a portrét Samuela Zocha s nápisom „Samuel Zoch“, rok udelenia a meno oceneného.
3. Výročnú cenu Samuela Zocha udeľuje zastupiteľstvo Bratislavského samosprávneho kraja. Návrh zastupiteľstvu predkladá predseda Bratislavského samosprávneho kraja.
4. Návrhy na ocenenie môžu podávať predseda, podpredsedovia, poslanci, komisie zastupiteľstva BSK, obyvatelia Bratislavského samosprávneho kraja samostatne alebo prostredníctvom občianskych združení a organizácií a pod.
5. Návrhy na ocenenie sa podávajú predsedovi Bratislavského samosprávneho kraja prostredníctvom Kancelárie predsedu písomne (poštou, osobne alebo e-mailom) v termíne do konca augusta.
6. Návrh musí obsahovať charakteristiku navrhovanej fyzickej alebo právnickej osoby, odôvodnenie predloženého návrhu a súhlas navrhovaného s nomináciou.
7. Návrhy posúdi a odporučí výberová komisia, ktorú pre tento účel vymenuje predseda Bratislavského samosprávneho kraja z radov poslancov Zastupiteľstva Bratislavského samosprávneho kraja a iných významných osobností.
8. O udelení Výročnej ceny Samuela Zocha sa vydáva listina, ktorú podpisuje predseda Bratislavského samosprávneho kraja.
9. Odovzdanie Výročnej ceny Samuela Zocha sa vykonáva slávnostným spôsobom na rokovaní zastupi­teľstva samosprávneho kraja

**Čl. II**

***ČESTNÉ OBČIANSTVO***

***BRATISLAVSKÉHO SAMOSPRÁVNEHO KRAJA***

1. Osobám, ktoré významným spôsobom prispeli k rozvoju Bratislavského samosprávneho kraja, obohatili ľudské poznanie vynikajúcimi tvorivými výkonmi a zaslúžili sa o rozvoj a priateľstvo medzi národmi a  regiónmi môže Zastupiteľstvo Bratislavského samosprávneho kraja udeliť ***Čestné občianstvo Bratislavského samosprávneho kraja.***
2. Čestné občianstvo možno udeliť len zahraničným občanom.
3. Kandidát na čestné občianstvo musí byť významnou osobnosťou a autoritou, ktorý má značný a dlhodobý podiel na rozvoji a prezentácii Bratislavského samosprávneho kraja.
4. Čestné občianstvo sa udeľuje predovšetkým žijúcej osobe, vo výnimočnom prípade môže byť udelené in memoriam.
5. O udelení čestného občianstva Bratislavského samosprávneho kraja sa vydáva listina v dvojjazyčnej mutácií - v slovenčine a v jazyku oceneného, ktorú podpisuje predseda Bratislavského samosprávneho kraja.
6. Odovzdávanie listiny o čestnom občianstve sa vykonáva slávnostným spôsobom. Čestný občan Bratislavského samosprávneho kraja sa pri tejto príležitosti alebo pri svojej návšteve Bratislavského samosprávneho kraja zapíše do Kroniky Bratislavského samosprávneho kraja.
7. Návrhy na udelenie môžu podávať predseda, podpredsedovia, poslanci, komisie zastupiteľstva BSK, obyvatelia Bratislavského samosprávneho kraja samostatne alebo prostredníctvom občianskych združení a organizácií a pod.
8. Návrhy na udelenie sa podávajú predsedovi Bratislavského samosprávneho kraja prostredníctvom Kancelárie predsedu písomne (poštou, osobne alebo e-mailom) v termíne do konca augusta.
9. Návrh musí obsahovať charakteristiku zásluh navrhovanej osoby, odôvodnenie predloženého návrhu a súhlas navrhovaného s nomináciou.
10. Vo výnimočných prípadoch môže Zastupiteľstvo Bratislavského samosprávneho kraja udelené čestné občianstvo odňať, ak ocenený prestal byť tejto pocty hoden.
11. Návrhy na udelenie čestného občianstva a jeho odňatie posúdi a odporučí výberová komisia, ktorú pre tento účel vymenuje predseda Bratislavského samosprávneho kraja z radov poslancov Zastupiteľstva Bratislavského samosprávneho kraja a iných významných osobností.

**Čl. III**


***PAMÄTNÝ LIST PREDSEDU***


***BRATISLAVSKÉHO SAMOSPRÁVNEHO KRAJA***


1. Predseda Bratislavského samosprávneho kraja môže významnú činnosť fyzických alebo právnických osôb, ktoré sa zaslúžili o rozvoj a reprezentáciu Bratislavského samosprávneho kraja oceniť ***Pamätným listom predsedu Bratislavského samosprávneho kraja.***
2. Verejné uznanie vo forme pamätného listu podpisuje predseda Bratislavského samosprávneho kraja.

**Čl. IV**

Za organizačné, technické a administratívne zabezpečenie súvisiace s realizáciou ocenení zodpovedá riaditeľ  Úradu Bratislavského samosprávneho kraja.

****

****

****